Macko Pú už oslavuje s novým kamarátom

Slávny príbeh má deväťdesiat rokov. Chystajú sa doň nové postavičky

Štyria britskí autori nadviazali na slávne dobrodružstvá Medvedíka Pú. V nových pokračovaniach sa stretneme s tučniakom. Je to už pekne stará historka: bol raz jeden hlúpučký macko, ktorý myslel predovšetkým na jediné: kde zohnať med, ktorý tak ukrutne ľúbil. Jeho rozprávková legenda sa zrodila začiatkom minulého storočia vďaka mierumilovnej medvedici Winnie, s ktorou sa v zoologickej záhrade stretol istý chlapec menom Christopher Robin Milne.  Mama mu potom kúpila v obchodnom dome plyšového medvedíka. V mysli Christopherovho otca sa stal predobrazom rozprávkovej postavičky. Narodil sa Medvedík Pú, malý hrdina, ktorý nás, deti aj dospelých, začal učiť byť dobrými. Príbehy zo Stoakrového lesa dnes poznajú čitatelia na celom svete. Knižka Alana Alexandra Milneho, ktorý ju v roku 1926 napísal, v týchto dňoch oslavuje svoje deväťdesiate výročie ďalším pokračovaním. Rozprávkový všetečník, obklopený kamarátmi Krištofkom Robinom, Tigrom, Prasiatkom, Híkajom či kengurou Kangou, dostane k narodeninám ďalšieho. Možno ste už niekedy rozmýšľali nad tým, aké hračky ešte asi mohol vlastniť malý Christopher, a nikdy sa o nich nepísalo. Túto otázku si nedávno položil aj anglický spisovateľ Brian Sibley. Odpoveď našiel na inej dávnej fotografii, kde sa Christopher Robin Milne hrá s tučniakom a vedľa neho leží plyšový medvedík. S  ním sa mu podarilo vyriešiť neľahkú, ale veľmi vzrušujúcu úlohu: napísať jeho nový príbeh. Aj tučniak, podobne ako ostatné priatelia z rozprávky, je presvedčený, že ho kúpili v obchodnom dome Harrods. „Stretnúť ho v jeden zasnežený deň v Stoakrovom lese nie je o nič bizarnejši, než byť tam s doterajšími kamarátmi,“ povedal Sibley pre Guardian. Milneho rukopis je podľa neho ľahko napodobiteľný len na prvý pohľad, kým je to pokus o imitáciu príbehov, ktoré majú byť ľahkým, jednoduchým odrazom malých detských nedorozumení a skúseností.  Naozaj zapamätateľnými ich však robí schopnosť pracovať v dvoch odlišných rovinách. V prvej, kde detský čitateľ rozumie tomu, čo sa deje ešte predtým, než tomu porozumie Medvedík Pú, a v druhej, kde núti dospelého rozmýšľať o tom, ako sa za konaním zvieracích hrdinov skrývajú ľudia so svojimi vlastnosťami a vzťahmi. S Medvedíkom Pú má Sibley veľa spoločného – okrem toho, že si ho mohol už ako dieťa zamilovať, bol témou jeho prvého programu, ktorý pripravoval v roku 1976 pre Radio BBC k päťdesiatemu výročiu vydania slávnej knižky.  Na novej kolekcii príbehov s ním spolupracujú ďalší autori Paul Bright, Kate Saunders a Jeanne Willis. Príbeh o Tučniakovi v zimnom lese ilustroval Mark Burgess, autor obrázkov autorizovaného pokračovania Medvedíka Pú v knihe Návrat do stokorcového lesa, ktorý vyšiel k výročiu knihy pred desiatimi rokmi. Najnovšie príbehy k 90. narodeninám pod názvom Najlepší Medvedík na svete vyjdú už o pár týždňov. Tento text ste mohli čítať vďaka tomu, že platíte za obsah. Vážime si to.


Teplota v ruskom Jakutsku klesla na mínus 67 stupňov

Chladné počasie pripravilo o život dvoch ľudí.

MOSKVA. Teplota v niektorých oblastiach odľahlej ruskej republiky Jakutsko klesla v utorok až na mínus 67 stupňov Celzia. Dosiahla tak jedny z najnižších nameraných hodnôt, ktoré presiahli možnosti merania mnohých teplomerov. Pre extrémne mrazy úrady uzavreli školy a polícia vyzvala rodičov, aby nepúšťali deti von. Na následky zimy už cez víkend zahynuli dvaja muži, ktorým sa pokazilo auto a pokúšali sa prejsť pešo na neďalekú farmu.Tlačové oddelenie guvernéra Jakutska informovalo, že všetky tamojšie domácnosti a firmy majú funkčné centrálne kúrenie a prístup k záložným zdrojom energie.Jakutsko je domovom takmer milióna ľudí, ktorí sú na extrémne studené počasie zvyknutí. Nachádza sa v ňom aj jedna z najchladnejších obcí na svete Ojmiakon, kde v roku 2013 namerali rekordných mínus 71 stupňov Celzia.


Netanjahu ponúkol Gancovi rokovanie o spoločnej vláde

Pravicové strany chcú zabrániť trojkoalícii s nacionalistickou stranou Izrael, náš domov.

JERUZALEM. Izraelský premiér Benjamin Netanjahu vyzval svojho hlavného politického súpera Bennyho Ganca, aby sa stretli a vytvorili spoločnú vládu. Informovala o tom agentúra AFP. Svoj návrh Netanjahu zdôvodnil tým, že výsledky utorkových parlamentných volieb ukázali, že žiadna z politických strán nedokáže vytvoriť väčšinovú koalíciu. Netanjahu pritom vo svojom videu priznal, že by dal prednosť vytvoreniu pravicovej koalície, ale výsledky volieb ukázali, že to nie je možné. Podľa denníka Haarec potom Netanjahu navrhol, aby sa s Gancom ešte "dnes" stretli. "Musíme vytvoriť vládu jednoty," zdôraznil. Zo sčítania 95 percent odovzdaných hlasov vyplýva, že blok pravicový a ortodoxných strán by mal v parlamente mať 55 poslancov, zatiaľ čo centristický blok so zástupcami arabských strán 56 poslancov. Nacionalistická strana Izrael, náš domov (Jisra'el bejtenu) by mala mať deväť poslancov, informoval portál Ynetnews. Ešte v stredu na stretnutí členov frakcie Likud, ktoré sa konalo v Jeruzaleme, pritom Netanjahu vyhlásil, že je proti akejkoľvek vláde, ktorá sa "opiera o antisionistické arabské strany." Vyhlásil tiež, že vynaloží "všetky sily, zabránil vzniku takejto nebezpečnej vlády". "Národný tábor sa spojí a s Božou pomocou vytvoríme silnú, sionistickú a dobrú vládu pre izraelský štát," uviedol Netanjahu. Denník The Times of Israel súčasne poznamenal, že Netanjahu odmietol reagovať na pripomienku jedného z novinárov, že táto koalícia po voľbách nemá parlamentnú väčšinu v podobe 61 poslancov. Jasné víťazstvo vo voľbách nemôže oznámiť ani hlavný súper strany Likud - centristický blok Modrá a biela na čele s bývalým veliteľom hlavného štábu izraelskej armády Bennym Gancom, ku ktorému by sa podľa špekulácií médií mohla prípadne pridať Jednotná arabská kandidátka Ta'al. Vedenie Likudu sa v stredu stretlo s lídrami pravicových a náboženských strán a rozhodli sa vytvoriť spoločný rokovací tím pre koaličné rozhovory a zaviazali sa, že budú postupovať ako "jednotný pravicový blok". Cieľom tejto aliancie je zabrániť vzniku koalície strany Likud, bloku Modrá a biela a nacionalistickej strany Izrael, náš domov, ktorú presadzuje jej líder Avigdor Lieberman s tým, že by ju viedol Ganc. Liebermanova strana získala zrejme osem mandátov, takže v rokovaniach o vytvorení koalície by mohla byť "jazýčkom na váhach". Politická situácia v Izraeli je taká nepredvídateľná a komplikovaná, že sa Netanjahu rozhodol zrušiť svoju cestu na Valného zhromaždenie OSN v New Yorku.


Indický herec obvinil pražskú kaviareň Café Café z rasizmu

Na twitteri sa objavili desiatky negatívnych komentárov odsudzujúcich kaviareň ako rasistickú.

PRAHA. Indický bollywoodsky herec a komik Vir Das sa ôsmim miliónom svojich priaznivcov na twitteri posťažoval, že sa v pražskej kaviarni Café Café stretol s rasizmom, keď ho spoločne s rodičmi nikto neobslúžil a voľní čašníci ich ignorovali. Majiteľ podniku Richard Hrádek ČTK povedal, že išlo o nedorozumenie, a možnosť rasizmu vylúčil. Indickému hercovi sa ospravedlnil. "V Prahe ... sme zamierili do Café Café. Ale neobsluhujú tu hnedých ľudí. Usadili sme sa a oni nás ignorovali. Šesťkrát sme ich volali, ignorovali nás. Bol som tam s rodičmi, odišli sme," napísal Das na twitteri. Tridsaťdeväťročný herec, ktorého videá na serveri YouTube sledujú milióny ľudí, podotkol, že inak bola väčšina miest a ľudí v Prahe úžasná. Zo strany obsluhy v kaviarni podľa neho nešlo o žiadne subtílne náznaky - postoj personálu vraj bol viac než jednoznačný. "Bolo to skoro až smiešne," napísal Das. "Píšem to preto, že tú kaviareň niekto vlastní, a ten niekto tých ľudí zamestnáva. A mal by to vedieť," dodal. Neskôr herec napísal, že majiteľ Café Café zavolal jeho tímu, ospravedlnil sa za správanie zamestnancov a sľúbil, že to s nimi preberie. "Znel ako naozaj dobrý človek," doplnil Das. "Na našej strane je pochybenie, že si ich nikto šesť minút nevšimol," povedal v utorok Hrádek ČTK. Rozhodne odmietol, že by obsluha herca ignorovala z dôvodu farby pleti. Hrádek sa hercovi ospravedlnil, poslal tortu a pozval ho na návštevu svojho podniku. Príspevky na twitteri už však spustili lavínovú reakciu a v recenziách Café Café sa za niekoľko hodín objavili desiatky negatívnych komentárov odsudzujúcich kaviareň ako rasistickú.


Pätina zamestnancov v Nemecku pracuje za hodinovú mzdu 10 eur

Dôvod rastu počtu domácností, ktoré si požičali viac, ako dokážu zvládnuť, je nízky príjem.

BERLÍN. V Nemecku sa znovu zvýšil počet neúnosne zadlžených domácností. Uvádza to najnovšia správa spolkovej vlády o finančnej situácii nemeckých rodín. Zvýšil sa však aj počet domácností, ktorých ročný príjem prekročil jeden milión eur. V minulom roku dosiahol počet silno zadlžených domácností 2,05 milióna. V roku 2014 ich bolo 1,97 milióna. V správe sa konštatuje, že nepriaznivý trend, ktorý sa začal v roku 2006, pokračuje. Dôvod rastu počtu domácností, ktoré si požičali viac, ako dokážu zvládnuť, je stále rovnaký: nízky príjem. V spolkovej republike je 335-tisíc ľudí bez trvalého obydlia. Počet bezdomovcov od roku 2006 vzrástol o 80-tisíc. Vlani bolo odkázaných na rôzne druhy sociálnej pomoci takmer 8 miliónov ľudí. Ich počet za posledných päť rokov stúpol o 800-tisíc. V rokoch 2012 až 2015 vzrástol príjem zamestnancov o 10,7 %. Príjem z podnikateľskej činnosti dosiahol prírastok 9 %. Takmer 16.500 ľudí malo ročný príjem viac ako jeden milión eur. V roku 2009 ich bolo 12.424. Necelých 21 % zamestnancov pracuje za hodinovú mzdu 10 eur.


Islamský štát zverejnil nové posolstvo svojho vodcu

Na videu sa al-Bagdádí ukázal naposledy ešte pred troma rokmi.

KÁHIRA. Teroristické hnutie Islamský štát (IS) zverejnilo vo štvrtok audio nahrávku, na ktorej má byť údajne nové posolstvo vodcu IS Abú Bakra al-Bagdádího. Nahrávku zverejnila organizácia al-Furkán, ktorá stojí za väčšinou mediálnych výstupov IS. Podľa agentúry AP hlas na nahrávke zodpovedá hlasu na predchádzajúcich nahrávkach, ktoré IS zverejňoval v minulosti a o ktorých tvrdil, že je na nich nahratý al-Bagdádí. Predchádzajúcu audio nahrávku pripisovanú al-Bagdádímu zverejnil IS v novembri minulého roku. Na videu sa al-Bagdádí ukázal naposledy ešte v roku 2014. Odvtedy sa viackrát objavili správy o jeho smrti, ktoré však zatiaľ nikto definitívne nepotvrdil. V polovici júna napríklad ruská armáda oznámila, že al-Bagdádí zahynul koncom mája pri útoku ruského letectva na stretnutie najvyššieho velenia IS v sýrskej Rakke. Z amerických diplomatických zdrojov sa však neskôr rozšírila správa, že podľa informácií Washingtonu by mal byť al-Bagdádí stále nažive.


Nemocnice sa s Unionom nedohodnú, peniaze vracať nechcú

BRATISLAVA. Malé a stredné nemocnice odmietli upravený návrh Union zdravotnej poisťovne na vrátenie príplatkov, ktoré im vyplácala počas roka. Podľa Asociácie nemocníc Slovenska (ANS) tak doteraz zdravotnej poisťovni vypovedalo zmluvy 40 nemocníc a ďalšie pribudnú. Union ZP dostala zatiaľ 27 výpovedí. "ANS na základe odpovedí svojich členov nesúhlasila s predloženým návrhom a trvala na ponechaní príplatkov v plnej výške," napísala v piatok v stanovisku asociácia. Neštátne nemocnice sa pýtajú, prečo majú na rozdiel od štátnych univerzitných a fakultných nemocníc, príplatky vracať. Tie Union ZP podľa svojho stanoviska pýta len od dvoch takýchto zariadení, ktoré nepristúpili k úsporným opatreniam. Pri ostatných majú budúce úspory presiahnuť výšku nepokrytých poplatkov. Nemocnice sa pre postup najmenšej poisťovne na trhu obrátili na Úrad pre dohľad nad zdravotnou starostlivosťou (ÚDZS). Chcú, aby preskúmali jej postup, keď vyzvala na vrátenie príplatkov dohodnutých v dodatku ku Zmluve o poskytovaní zdravotnej starostlivosti. Hovorkyňa úradu Andrea Pivarčiová potvrdila, že úradu podnet doručili. "ÚDZS sa ním bude zaoberať," doplnila. Zdravotné poisťovne posielali počas roka nemocniciam viac peňazí vzhľadom na ministerský prísľub dodatočných peňazí pre zdravotníctvo. Súkromné poisťovne však majú v zmluvách klauzulu, podľa ktorej by peniaze v prípade nedofinancovania mohli žiadať od nemocníc späť. Union ZP považuje výšku dofinancovania za nedostatočnú a príplatky tak žiada naspäť. Dôvera zatiaľ podobné kroky neavizuje. Union ZP upozorňuje svojich poistencov, že v dotknutých nemocniciach majú i naďalej nárok nielen na neodkladnú, ale aj odkladnú zdravotnú starostlivosť.


Most-Híd nebude trvať na verejnej voľbe, ak sa koalícia dohodne na menách sudcov

Opakovaná voľba sa bude konať v parlamente na marcovej schôdzi.

BRATISLAVA. Ak sa vládna koalícia dohodne na konkrétnych menách kandidátov na post ústavných sudcov, strana Most-Híd nebude trvať na verejnej voľbe. Uviedla to pre agentúru SITA hovorkyňa strany Klára Debnár s tým, že v opačnom prípade poslanci opäť podporia verejné hlasovanie v Národnej rade SR. Opakovaná voľba sa bude konať v parlamente na marcovej schôdzi, v prvej voľbe poslanci nedokázali zvoliť ani jedného z 37 kandidátov a to dvakrát. Ústavný súd SR od soboty 16. februára funguje v značne obmedzenom režime, keď na ňom zostali iba štyria sudcovia, funkčný je iba jeden trojčlenný senát. Na fungovanie pléna je pritom potrebných najmenej sedem sudcov. Národná rada SR má za úlohu zvoliť 18 kandidátov, z ktorých následne prezident vymenuje polovicu. Oprávnené inštitúcie a jednotlivci môžu predkladať svoje nominácie do 5. marca tohto roka."Ak v rámci koalície bude dohoda na menách kandidátov, nebudeme trvať na voľbe verejnej, ak dohoda nebude, naďalej ju budeme presadzovať," uviedla Debnár. Most žiadal verejnú voľbu vo februárovom hlasovaní po tom, ako sa objavili v médiách informácie o rokovaní predstaviteľov strany Mariána Kotlebu ĽSNS s koaličnou stranou Smer. Smer takéto rokovania odmietol s tým, že oficiálne s Kotlebovcami nerokovali. Most chcel verejným hlasovaním predísť možným zákulisným dohodám. Pre Smer je naďalej kľúčovou požiadavkou tajná voľba, ktorá je podľa nich výdobytkom demokracie a Nežnej revolúcie z novembra 1989.V súčasnosti podľa platných pravidiel musia uchádzači splniť niekoľko zákonných požiadaviek. Okrem iných musia mať za sebou 15-ročnú prax v právnickej oblasti, najmenej 40 rokov či byť bezúhonnými. Po nomináciách príde na rad verejné vypočutie, ktoré sa zrejme bude týkať všetkých uchádzačov vrátane tých, ktorí ho absolvovali v prvom kole. Novinkou by mohlo byť ohraničenie času pre jednotlivých kandidátov. Noví sudcovia a sudkyne v prípade zvolenia budú obliekať taláre najbližších dvanásť rokov.


Snehu na horách ubúda, hrozí len malé lavínové nebezpečenstvo

Výška snehovej pokrývky na horách postupne klesá.

LIPTOVSKÝ HRÁDOK. Vo vysokohorskom prostredí Vysokých, Západných a Nízkych Tatier trvá vo štvrtok počas celého dňa malé lavínové nebezpečenstvo, prvý stupeň z päťdielnej medzinárodnej stupnice. Vo Fatrách už nie je žiadne riziko lavínových zosuvov, sneh sa tu už takmer úplne roztopil. Ako TASR informoval Pavel Krajčí zo Strediska lavínovej prevencie Horskej záchrannej služby, vplyvom zamŕzania a rozmŕzania je snehová pokrývka na väčšine svahov dobre stabilizovaná. "Situácia sa vplyvom kladných teplôt a dažďa môže mierne zhoršovať. Očakávame iba malé spontánne lavíny, prípadne splazy z mokrého snehu," upozornil. "Je potrebné mať na pamäti, že už pri prvom stupni lavínového nebezpečenstva môžu byť turisti ohrození pádom lavín," doplnil lavínový špecialista s tým, že sneh je v celom profile premočený a výška snehovej pokrývky na horách postupne klesá. Vo štvrtok ráno prevládalo v slovenských pohoriach zamračené, daždivé a teplé počasie. Teploty dosahovali aj v najvyšších polohách kladné hodnoty. "Počas dnešného dňa naďalej očakávame oblačné až zamračené počasie, na viacerých miestach dážď alebo prehánky, prípadne búrky," dodal Krajčí.


Parížska dohoda znamená obrat v klimatickej politike

Zdôraznil, že krajiny môžu hospodársky rásť, aj keď budú znižovať emisie a vykonávať opatrenia na naplnenie energetických a klimatických cieľov.

BRATISLAVA. Parížska klimarická dohoda znamená obrat v globálnej politike boja proti klimatickým zmenám. Konštatoval to slovenský eurokomisár a podpredseda Európskej komisie (EK) pre Energetickú úniu Maroš Šefčovič pri príležitosti vstupu tejto dohody do platnosti. „Dnes je viac ako inokedy zrejmé, že problematika emisií a znečistenia ovzdušia sa stáva prioritou všetkých národných, regionálnych i lokálnych stratégií,“ cituje eurokomisára tlačové vyhlásenie Zastúpenia EK na Slovensku. Šefčovič pritom zdôraznil, že krajiny môžu hospodársky rásť, aj keď budú znižovať emisie a vykonávať opatrenia na naplnenie energetických a klimatických cieľov v oblasti prechodu na nízkouhlíkové hospodárstvo. Šefčovič vyzdvihol úlohu slovenského predsedníctva v Rade EÚ, ktoré urobilo všetko potrebné pre ratifikáciu Parížskej dohody. „Som rád, že sa ministrovi Lászlóovi Sólymosovi podarilo doviesť negociácie do úspešného konca. Je to veľký diplomatický úspech pre Slovensko,“ vyhlásil. Zmluvné strany Parížskej dohody si už o pár dní na budúci týždeň prvýkrát sadnú za spoločný rokovací stôl na klimatickej konferencii v Maroku. Európsku úniu bude na konferencii zastupovať minister Sólymos ako predstaviteľ predsedajúcej krajiny v Rade EÚ. Parížska dohoda o klimatických zmenách, ktorá bola po sérii dlhých rokovaní uzavretá v Paríži v decembri minulého roka, vstúpila dnes do platnosti. Stalo sa tak 30 dní po tom, ako ju Európsky parlament začiatkom októbra úspešne ratifikoval. Na klimatickej konferencii "COP 22", ktorá sa v marockom Marakéši uskutoční od 7. do 18. novembra, budú zmluvné strany diskutovať o jej implementácii, detailoch kontroly a podávaní správ o jej napĺňaní.


Odborári v Škodovke sú pripravení na štrajk, inšpirovali sa na Slovensku

MLADÁ BOLESLAV. Českí odborári z mladoboleslavskej Škodovky sú pripravení štrajkovať, aby vybojovali adekvátne zvýšenie miezd. Na budúci rok chcú začať vyjednávanie a ak to bude potrebné, pristúpia aj ku krajnému riešeniu a prestanú pracovať. Inšpirovali sa pritom na Slovensku. V bratislavskej továrni nemeckej automobilky Volkswagen sa totiž odborárom podarilo šesťdňovým štrajkom vybojovať také zvýšenie miezd, že slovenskí zamestnanci na tom budú po finančnej stránke podstatne lepšie než tí českí. "Vo februári 2018 začneme rokovania o zvyšovaní miezd s patričnou razanciou, dôrazom na rast miezd, opretí o nedostatok zamestnancov a dobré hospodárske výsledky firmy Škoda Auto. V prípade potreby zapojíme aj štrajk, ktorý je zo zákona 120 možný," uviedol pre server Echo24 predseda odborov Škody Jaroslav Povšík. Príklad českí odborári našli na Slovensku, kde bratislavská továreň VW minulý týždeň nevyrábala. Bol to najväčší štrajk zamestnancov súkromnej firmy v novodobých dejinách krajiny. Zároveň išlo o prvý štrajk v 26-ročnej histórii slovenského VW. Odborári ukázali, ako môže šesťdňové pozastavenie výroby ochromiť produkciu. "Slovákom sme popriali a poďakovali za príklad a úspech, ktoré sa im nakoniec štrajkom podarilo dosiahnuť," okomentoval slovenský štrajk Povšík. Nemecké vedenie firmy sa so Slovákmi dohodlo na tom, že sa priemerný plat zdvihne počas nasledujúceho 1,5 roka o viac než 14 % na 1952 eur. Podľa novej kolektívnej zmluvy tarifné platy zamestnancov stúpnu spätne od júna o 4,7 %, rovnakou mierou od januára budúceho roka a následne od novembra o ďalších 4,1 %. K tomu dostane každý zo zamestnancov prémiu 500 eur. Slovenskí montéri tak na tom budú od budúceho roka oveľa lepšie než ich českí kolegovia, uviedla analytička týždenníku Echo Lenka Zlámalová. Priemerná mzda v českých firmách VW dosiahla vlani 42-tisíc korún (1600 eur) mesačne, v rámci robotníckych profesií to bolo vlani 37-tisíc korún. Práve robotnícke profesie sú pritom s tými bratislavskými porovnateľné. Slovenský závod je totiž výrazne viac len montážnym podnikom. Naopak závod v Mladej Boleslavi vykonáva viac prác s vyššou pridanou hodnotou, ako je napríklad vývoz, dizajn alebo marketing.


Londýn chce lepšie ovzdušie, spoplatní vjazd áut do centra mesta

Mesto plánuje do roku 2021 spoplatnenú oblasť rozšíriť.

LODNÝN. Starosta Londýna Sadiq Khan povedal, že vodiči áut, ktoré najviac znečisťujú ovzdušie, budú od apríla 2019 musieť za vjazd do mesta platiť poplatok 12,5 libry (14,6 eura), čo by malo priniesť zlepšenie kvality ovzdušia. Spoplatnené budú automobily s naftovým motorom staršie ako štyri roky a autá s benzínovým motorom staršie ako 13 rokov. Platiť sa bude spočiatku za vjazd do centra Londýna, mesto však plánuje do roku 2021 spoplatnenú oblasť rozšíriť. Cieľom je zredukovať emisie oxidov dusíka z áut do roku 2020 na polovicu. Starosta v utorok zdôvodnil plánované opatrenie tým, že "vzduch v Londýne je smrtiaci" a on nebude "stáť bokom a nič nerobiť". Autá s dieselovým motorom znečisťujú ovzdušie veľkým množstvom oxidov dusíka, ktoré sú spájané so zdravotnými problémami, najmä chorobami srdca a pľúc.


Británia podľa prognózy čelí dvom desaťročiam bez rastu miezd

Z analýzy vyplýva, že britský hrubý domáci produkt na osobu bude v roku 2021 o 3,5 percenta menší, ako sa prognózovalo v marci 2016.

LONDÝN. Priemerné zárobky vo Veľkej Británii smerujú k tomu, že v roku 2021 budú o 1 400 libier (GBP) ročne nižšie, ako sa prognózovalo vlani. To znamená, že po úprave o infláciu budú priemerné zárobky v Británii nižšie ako v roku 2008. Uviedol to britský Inštitút pre fiškálne štúdie na základe analýzy rozpočtových plánov krajiny a správy britského Úradu pre rozpočtovú zodpovednosť. Informoval o tom na svojej internetovej stránke denník the Guardian."V oblasti rastu miezd nám hrozí strata nie iba jedného, ale takmer dvoch desaťročí," povedal Paul Johnson, riaditeľ Inštitútu pre fiškálne štúdie. Z analýzy inštitútu vyplýva, že britský hrubý domáci produkt na osobu bude v roku 2021 o 3,5 percenta menší, ako sa prognózovalo v marci 2016.Britský Úrad pre rozpočtovú zodpovednosť odhaduje, že ekonomika v tomto roku posilní o 1,5 percenta, v budúcom roku už len o 1,4 percenta a v rokoch 2019 a 2020 sa rast britskej ekonomiky ešte viac spomalí, a to na úroveň 1,3 percenta ročne.


Nadácia Dionýza Ilkoviča podporí nadaných žiakov a učiteľov

Okrem morálneho ocenenia učiteľstva je cieľom zlepšiť aj materiálne podmienky pri práci s talentmi.

BRATISLAVA. Vznikla Nadácia Dionýza Ilkoviča, ktorej cieľom je oceňovať a motivovať výnimočných pedagógov a zdôrazňovať potrebu kvalitnej prípravy študentov. Ako v pondelok informoval generálny riaditeľ   člen správnej rady slovenskej technologickej spoločnosti PosAm a iniciátor vzniku nadácie Marián Marek, zakladatelia nadácie chcú okrem morálneho ocenenia učiteľstva zlepšiť aj materiálne podmienky pri práci s talentmi. „Cena Dionýza Ilkoviča (CDI) je naša srdcovka a chceme, aby sa postupne zmenila z morálneho ocenenia na systematickú pomoc učiteľom aj školstvu. Na to potrebujeme viac partnerov, korí prinesú inšpiráciu, nové nápady, ale aj financie. Preto sme sa rozhodli vytvoriť nadáciu, do ktorej sa môže prihlásiť každý, kto zdieľa rovnaké presvedčenie,“ približuje Marek. Do projektu pozýva každého, kto má záujem pomôcť učiteľom nielen morálne, ale aj materiálne. Títo učitelia totiž podľa neho pracujú denne s talentom mladých ľudí a pomáhajú im pripraviť sa na život tak, aby boli úspešní. Považuje preto za správne takýchto ľudí oceniť. Ako zamestnávateľ navyše veľmi oceňuje vybavenosť, s ktorou takíto absolventi prichádzajú na trh práce. Cena Dionýza Ilkoviča bola v uplynulých dvoch rokoch projektom PosAm. Od tohto roku však túto úlohu preberie Nadácia Dionýza Ilkoviča. Tohtoročný víťaz si ocenenie prevezme už pod záštitou nadácie a súčasne sa stane členom klubu CDI Alumni. V budúcnosti by nadácia mohla poskytovať finančnú podporu študentom a učiteľom pri ich aktivitách doma aj na medzinárodných súťažiach. „Na Slovensku máme mnoho skvelých učiteľov, vďaka ktorým nosia žiaci zo zahraničia mimoriadne úspechy. A to aj napriek tomu, že často je priepastný rozdiel v podmienkach a zázemí, ktoré rôzne tímy majú," vysvetľuje člen správnej rady nadácie, vedec a riaditeľ spoločnosti HighChem s.r.o. Róbert Mistrík. "Ak by sme pre našich žiakov a učiteľov dokázali zabezpečiť napríklad lepšie technické vybavenie a vedeli ich podporiť aj vhodnou formou kompenzácie za čas, ktorý trávia rozvojom mladých talentov mimo vyučovacích hodín, bolo by to skvelou správou pre slovenskú vedu aj celé Slovensko. Veď šikovných mladých ľudí potrebujeme ako soľ,“ dodal Róbert Mistrík. Spolu s Nadáciou vzniká aj učiteľská komunita CDI Alumni, ktorá bude združovať minulých aj budúcich laureátov Ceny Dionýza Ilkoviča a porotcov súťaže. „Dlhodobo chceme okolo CDI budovať komunitu učiteľov, ktorá má potenciál identifikovať problémy a na základe už overených pozitívnych príkladov navrhovať riešenia. Zároveň chceme poskytnúť pridanú hodnotu aj pre samotných učiteľov,“ približuje dôvody založenia klubu odborný garant a predseda poroty CDI Martin Plesch z fyzikálneho ústavu SAV. V tomto klube chcú podľa jeho slov učiteľom každý rok ponúknuť možnosť zúčastniť sa na workshope, kde by mohli získať nové informácie a inšpiráciu pre prácu s nadanou mládežou. Pre laureátov CDI bude k dispozícii komunikačná platforma, prostredníctvom ktorej si budú môcť vymieňať skúsenosti, pýtať si rady od kolegov, riešiť neriešiteľné úlohy a motivovať ostatných. „Je veľmi príjemný pocit, keď si niekto všimne, čo robíte a odmení vás za to. Myslím si, že keby som rozmýšľal, či odísť zo školstva, práve takáto cena by mohla byť impulzom zostať,“ tvrdí víťaz minulého ročníka Ceny Ľubomír Konrád zo žilinského Gymnázia Veľká okružná 22. Cena Dionýza Ilkoviča už tretí rok po sebe oceňuje výnimočných učiteľov za rozvoj mimoškolskej činnosti v prírodovedných predmetoch. Nominácie do tretieho ročníka odštartovali 6. júna a Cenu Dionýza Ilkoviča víťazovi ročníka 2019 odovzdajú na slávnostnom podujatí 7. novembra. Finalisti si okrem vecných cien rozdelia aj finančnú odmenu 6 000 eur. Nominovať učiteľov môže ktokoľvek na stránke www.cenadi.sk, kde sú aj všetky ďalšie informácie o ocenení. Dionýz Ilkovič bol fyzik a fyzikálny chemik. Jeho rovnica je jedno z vrcholných diel modernej vedy z druhej polovice 20. storočia.


Drucker navrhuje, aby v každom okrese bola pohotovostná lekáreň

BRATISLAVA. V každom okrese má po novom fungovať minimálne jedna pohotovostná lekáreň. Otvorená má byť do 23.00 hodiny. Navrhuje to ministerstvo zdravotníctva v novele zákona o liekoch, ktorá je v medzirezortnom pripomienkovom konaní. Lekárne tak majú byť k dispozícii tak dlho, ako budú otvorené ambulantné pohotovosti. "Je potrebné, aby existovala jedna pohotovostná lekáreň, ktorá bude držať službu," skonštatoval po dnešnom rokovaní vlády šéf rezortu Tomáš Drucker (nominant Smer-SD). Ministerstvo chce podľa jeho slov takto vyriešiť problém, na ktorý ľudia dlhodobo upozorňujú. "Vo večerných hodinách často nemajú možnosť získať liek predpísaný lekárom na pohotovosti, pretože lekárne sú v tom čase už zatvorené," upozornil. Ministerstvo tak nadväzuje aj na pripravované zmeny vo fungovaní ambulantných pohotovostí, ktoré budú po novom rovnako fungovať v každom okrese a do 23.00 hodiny. "Chceme, aby ľudia na celom Slovensku mali dostupnú komplexnú zdravotnú starostlivosť a v prípade zhoršenia zdravotného stavu vedeli problém riešiť v každom regióne. Pohotovostné lekárne pre pacientov tak budú dostupnejšie ako v súčasnosti," zhrnul Drucker. Legislatívna zmena upravuje aj zriaďovanie verejných lekární či emergentný systém výdaja liekov. Novela zákona by v prípade súhlasného stanoviska vlády, parlamentu a prezidenta mala platiť od marca 2018.


Merkelová a Szydlová odmietli uvoľňovanie sankcií voči Rusku

Nemecká kancelárka a poľská premiérka sa zhodli, že sankcie voči Rusku budú platiť dovtedy, kým sa situácia na Ukrajine nezlepší.

VARŠAVA. Nemecká kancelárka Angela Merkelová a poľská premiérka Beata Szydlová sa vyslovili v utorok jednoznačne za pokračujúce uplatňovanie sankcií voči Rusku v súvislosti s vývojom na Ukrajine. Po stretnutí vo Varšave deklarovala šéfka poľskej vlády taktiež záujem úzko spolupracovať s Berlínom v otázkach európskej politiky. "Situácia (na Ukrajine) je naďalej neuspokojivá, Minsk nie je implementovaný, a preto nemôžu byť ani sankcie (voči Rusku) nateraz pozastavené," povedala Merkelová na margo dodržiavania minských mierových dohôd. Szydlová takisto zdôraznila, že ak zo strany Ruska nenastane posun, doterajšia sankčná politika bude zachovaná. Merkelová krátko predtým telefonovala s ruským prezidentom Vladimirom Putinom, ktorý podľa vyhlásenia Kremľa navrhuje nové kolo rokovaní o ukrajinskom konflikte. Po stretnutí ministrov zahraničných vecí Ruska, Nemecka, Francúzska a Ukrajiny by mali nasledovať rozhovory na najvyššej úrovni, možné termíny však zatiaľ neboli zverejnené. Szydlová po stretnutí s Merkelovou vyjadrila záujem "veľmi úzko spolupracovať" napríklad v otázkach migračnej a obrannej politiky EÚ. Merkelová vyzdvihla, že pokiaľ ide o európsku politiku, Nemecko a Poľsko majú "mnoho spoločného", ale niekedy aj rozdielne predstavy. Nemecká kancelárka sa počas prvej návštevy Poľska od nástupu tamojšej národno-konzervatívnej vlády k moci v roku 2015 nevyhla téme konania Európskej komisie voči Varšave pre podozrenie z porušovania princípov právneho štátu. Poukázala pritom na význam nezávislosti súdnictva a médií a vyzdvihla v tejto súvislosti historickú úlohu poľskej protitotalitnej organizácie Solidarita. "Z tohto obdobia vieme, aké dôležité sú pluralitné spoločnosti," upozornila. Nemeckí politici vyzývali Merkelovú pred utorňajšou návštevou, aby odsúdila kroky poľskej vlády, ktoré sú vnímané ako protidemokratické. Konkrétne ide o reformy, ktorými Szydlovej konzervatívci podľa kritikov získali kontrolu nad ústavným súdom a verejnoprávnymi médiami.


Bude hostiť otvárací ceremoniál. Po ZOH už existovať nebude

Pozrite si olympijské štadióny, na ktorých sa bude bojovať o zlaté medaily.

PJONGČANG. Zimné olympijské hry v Pjongčangu sa začínajú 9. februára 2018 a potrvajú do 25. februára. Športovci budú bojovať o 102 sád medailí v 15 športoch. Športové zápolenia bude hostiť 13 štadiónov. Olympijský štadión v Pjongčangu bude dejiskom otváracieho i záverečného ceremoniálu ZOH 2018. Päťuholníkový stánok má kapacitu 35-tisíc divákov a nachádza sa mimo mesta. Organizátori chceli pôvodne využiť už existujúce štadióny, no ľudia nesúhlasili. Po skončení ZOH aj zimných paralympijských hier ho zbúrajú, na jeho mieste vyrastie nové múzeum a voľnočasové zariadenie.


Členské štáty EÚ oficiálne schválili dohodu CETA

S dohodou muselo súhlasiť všetkých 28 členských štátov.

BRUSEL. Členské štáty EÚ v piatok odsúhlasili oficiálne dohodu o voľnom obchode s Kanadou (CETA). Rada EÚ to oznámila prostredníctvom vyhlásenia, ktoré priniesla agentúra DPA. Ku schváleniu dohody došlo krátko po tom, ako parlament belgického regiónu Valónsko prelomil svoj doterajší odmietavý postoj k tomuto dokumentu a umožnil tak jeho podpísanie v mene celého Belgicka. S CETA muselo vyjadriť súhlas všetkých 28 členských štátov EÚ. "S potešením môžem potvrdiť, že EÚ je pripravená podpísať Komplexnú hospodársku a obchodnú dohodu s Kanadou," citovala Rada EÚ vyjadrenie slovenského premiéra Roberta Fica ako predstaviteľa krajiny predsedajúcej v súčasnosti tomuto orgánu. "Predstavuje to míľnik v obchodnej politike EÚ a náš záväzok voči nej," vyjadril sa Fico, pričom označil CETA za "modernú a pokrokovú dohodu, otvárajúcu dvere novým príležitostiam a zároveň chrániacu dôležité záujmy". "Navyše má potenciál vytýčiť cestu vpred k budúcim obchodným dohodám," dodal. Podľa zverejneného vyhlásenia prijala Rada EÚ písomným postupom celý "balík rozhodnutí" ohľadne CETA, ktorého súčasťou je okrem rozhodnutia o samotnom podpísaní tohto dokumentu aj rozhodnutie o jeho predbežnom uplatňovaní a rozhodnutie požiadať o súhlasné stanovisko Európsky parlament. Oznámenie o schválení CETA členskými štátmi EÚ podľa DPA znamená, že už v priebehu niekoľkých dní sa môže v Bruseli uskutočniť summit EÚ-Kanada, na ktorom by mal dohodu podpísať kanadský premiér Justin Trudeau. Summit bol pôvodne naplánovaný na štvrtok, po neúspechu rokovaní o CETA v Belgicku však kanadská delegácia cestu do Bruselu odriekla.


PODCAST DEJINYHistorik: Recept na staré krivdy? Spoločná Európa

Pred sto rokmi sa určovali aj naše hranice.

Jeden z členov britskej delegácie a budúci slávny ekonóm John Maynard Keynes ho označil za „kartáginský mier“, ktorý už v sebe nesie zárodky nového konfliktu. Rovnako scéna podpisu prímeria i mierovej zmluvy, ktoré ukončili prvú svetovú vojnu, bola v mnohom symbolická a tvrdo sa dotýkala národnej cti a dôstojnosti. V tomto roku si pripomíname storočnicu od vzniku Versaillského mierového systému v roku 1919. Práve ten v rozhodujúcej miere určil do budúcnosti aj naše miesto v Európe i hranice našej krajiny. Mierová konferencia v niekdajšom sídle francúzskych kráľov bola zároveň dovtedy nevídaným podujatím, na ktoré upieral zrak celý svet. Napriek počiatočnému predovšetkým americkému optimizmu a viery, že nový mier pomôže ukončiť všetky vojny, nasledovali dezilúzia a pocit trpkosti. Starý kontinent sa rozdelil na tábor víťazov a tábor porazených, ktorí už túžili po odvete. Prečo Európa nebola schopná nájsť dohodu, ktorá by ju uchránila pred ďalším svetovým konfliktom? A v čom spočívala nespravodlivosť či oprávnenosť požiadaviek víťazov? A ako si v tomto neprehľadnom prostredí diplomacie a rokovaní na najvyššej úrovni viedlo rodiace sa Československo, ktoré bojovalo o svoje pevné miesto na mape? Jaro Valent z magazínu Historická revue sa rozprával s historikom Dušanom Kováčom. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Švajčiarsko poslalo za mreže muža, ktorý zabil trasením svoje deti

Otec bránil svoje konanie tým, že prepadol panike, lebo si myslel, že dieťa sa dusí mliekom.

BERN. Obžalovaného muža uznali v pondelok vo Švajčiarsku za vinného z pokusu o vraždu, pretože svojmu bábätku trasením takmer spôsobil smrť. Rozsudok padol niekoľko rokov po tom, čo muž zabil rovnakým spôsobom dve svoje deti. Trestný súd vo švajčiarskom meste Lausanne odsúdil muža za spomínaný pokus o vraždu a udelil mu trest sedem rokov väzenia. Muža už odsúdili na 15 rokov väzenia vo Francúzsku za to, že dve svoje deti triasol tak silno, až mi spôsobil smrť. Jedno z nich malo iba tri týždne, keď v roku 1997 zomrelo vo švajčiarskom meste Yverdon-les-Bains, pričom ďalšie dieťa zomrelo vo francúzskom meste Dijon v roku 2000, informovala švajčiarska tlačová agentúra sda. Najnovší spomínaný prípad sa stal v septembri 2016. Muž sa zobudil, pretože počul plakať svoju dvojmesačnú dcéru. Vzal ju z postieľky a zranil ju, keď ňou niekoľko sekúnd triasol, uviedli svedkovia - odborníci z oblasti medicíny. Obžalovaný na súde bránil svoje konanie argumentom, že prepadol panike, lebo si myslel, že dieťa sa dusí mliekom.


Pozrite si päť najväčších úspechov slovenských tenistov v ére samostatnosti

Vybrali sme najvýraznejšie výsledky slovenských tenistov na turnajoch od roku 1993.

BRATISLAVA. Prvenstvo Dominiky Cibulkovej na šampionáte WTA Finals v Singapure je najväčším úspechom slovenských tenistov na turnajoch v ére samostatnosti. Čerstvá majsterka sveta sa na listine víťazok Masters pridala do spoločnosti významných hráčok ako Chris Evertová, Martina Navrátilová, Monica Selešová, Steffi Grafová, Martina Hingisová, Serena Williamsová a ďalších. Vybrali sme päť najvýraznejších výsledkov slovenských tenistov od roku 1993. Predtým vo federálnej Československej republike vyčnievali výsledky olympijského víťaza zo Soulu 1988 Miloslava Mečířa, ktorý sa dva razy dostal do grandslamového finále – v New Yorku 1986, v Melbourne 1989 – a s Tomášom Šmídom sa stal majstrom sveta vo štvorhre v roku 1987. Najlepší rok v kariére zverenky trénera Mateja Liptáka gradoval v závere. Cibulková sa po vlaňajšej operácii nohy prepadla vo februári 2016 v rebríčku až na 66. miesto, ale postupne sa začala posúvať nahor. Sebavedomie jej posilnil aprílový titul na halovom turnaji na tvrdom povrchu v Katoviciach, májové finále na antuke v Madride, ako aj triumf na tráve na turnaji v Eastbourne. Účasť v Singapure si priblížila postupom do finále na tvrdom povrchu na podujatí v čínskom Wu-chane a definitívne ju potvrdila prvenstvom na halovom turnaji s tvrdým povrchom v Linzi. Už pred Singapurom videl tréner Lipták u Cibulkovej hlavnú zmenu oproti minulým rokom v lepšom psychickom nastavení v zápasoch, čo jej umožňuje väčšiu stabilitu výkonov. Úžitok prináša spolupráca s mentálnym koučom Radkom Ševčíkom. Slovenka to potvrdila aj na Turnaji majsteriek, kde sa po dvoch prehrách v úvode dostala zo skupiny do semifinále a po Ruske Svetlane Kuznecovovej zdolala vo finále aj svetovú jednotku Angelique Kerberovú z Nemecka. Cibulková sa na turnaji presadila svojím agresívnym tenisom, v kľúčových momentoch zápasov bola psychicky silnejšia. V tomto roku vyhrala štyri turnaje, dostala sa na 5. miesto rebríčka a zarobila 3,94 milióna dolárov. Cibulková sa ako prvá slovenská tenistka v ére samostatnosti prebojovala do finále grandslamového turnaja. S renkingom 24. hráčky WTA v Melbourne postupne zdolala Francescu Schiavoneovú, Stefanie Vögeleovú, Carlu Suarezovú Navarovú, v osemfinále si poradila so vtedajšou svetovou trojkou Mariou Šarapovovou, vo štvrťfinále so Simonou Halepovou a v semifinále s Agnieszkou Radwanskou. Zastavila ju až svetová štvorka Na Li v súboji o titul. Vo väčšine zápasov hrala nátlakovo, ale vo finále sa už nedostala k svojmu tenisu. Po Australian Open postúpila na 13. miesto rebríčka a v marci sa premiérovo dostala do top 10. Cibulkovej sa však v tom roku nepodarilo ustáliť formu, v druhej polovici sezóny stratila šancu postúpiť na Masters. (Karol Kučera – Australian Open 1998, Dominik Hrbatý – Roland Garros 1999, Daniela Hantuchová – Australian Open 2008, Dominika Cibulková – Roland Garros 2009) Karol Kučera bol v ére samostatnosti prvým slovenským tenistom, ktorý sa prebojoval do grandslamového semifinále. V Melbourne 1998 vo štvrťfinále senzačne vyradil svetovú jednotku Peta Samprasa, potom však zverenca trénera Miloša Mečířa zastavil neskorší víťaz Petr Korda. Kučera sa vo svojom najlepšom roku prebojoval na koncoročný turnaj Masters. O rok neskôr napodobnil jeho grandslamový úspech Dominik Hrbatý. Na parížskej antuke zdolal svetovú jednotku Jevgenija Kafeľnikova, poradil si aj Julienom Boutterom, Andrewom Illiem, Maratom Safinom či Marcelom Riosom a v semifinále si veril na Andreho Agassiho. Slovenskému tenistovi sa hralo dobre v piatok popoludní s ťažkými loptičkami za mierneho mrholenia, Američan si u empajrového rozhodcu vynútil prerušenie zápasu. Na druhý deň už svietilo slnko a Agassi mal uľahčenú cestu do finále a potom aj za titulom. Daniela Hantuchová mala v Melbourne 2008 blízko k postupu do finále. V semifinálovej bitke s Anou Ivanovičovou viedla po skvelom začiatku 6:0, 2:0 a aj v treťom sete vyhrávala 3:2, no nakoniec srbskej tenistke podľahla 6:0, 3:6, 4:6. Dominika Cibulková mala v Paríži 2009 iba devätnásť rokov, keď sa na grandslamovom turnaji prvý raz dostala medzi štyri najlepšie hráčky. Vo štvrťfinále dovolila Marii Šarapovovej získať len dva gemy, do finále ju však nepustila Dinara Safinová. Na turnaji z kategórie Premier Mandatory triumfovala rodáčka z Popradu prvý raz ako osemnásťročná, vo finále si poradila s Martinou Hingisovou. O päť rokov si prvenstvo na kurtoch v Kalifornii zopakovala, vo finále mala za súperku Svetlanu Kuznecovovú. Hantuchová si v oboch týchto rokoch v závere zahrala aj na turnaji Masters. Indian Wells, považovaný podobne ako Miami za piaty grandslam roka, sa stal srdcovou záležitosťou slovenskej tenistky. Štartovala na ňom 15-krát vrátane tohto roka. Prvou slovenskou víťazkou Turnaja majsteriek sa stala Janette Husárová v roku 2002 v debli s Ruskou Jelenou Dementievovou. Do Los Angeles letela Slovenka po prvenstve v Pohári federácie na Kanárskych ostrovoch. Za dva týždne zvládla dva vrcholy sezóny. Husárová s Dementievovou vyhrali vo finále nad zimbabwiansko-ruskou dvojicou Cara Blacková – Jelena Lichovcevová, keď predtým vyradili Japonky Riku Fudžiwarovú – Ai Sugijamovú a Slovinky Tinu Križanovú – Katarinu Srebotnikovú. Husárová bola v apríli 2003 vo štvorhre svetovou trojkou. Tento text ste mohli čítať vďaka tomu, že platíte za obsah. Vážime si to.


Rezort vnútra schválil pomoc okrajovým rómskym komunitám

Na pomoc má ísť v nasledujúcich rokoch takmer 45 miliónov eur z európskych fondov a štátneho rozpočtu.

BRATISLAVA. Situáciu v rómskych komunitách bude štát riešiť zvýšením prítomnosti terénnych sociálnych pracovníkov a skvalitnením činnosti rómskych komunitných centier. Vyplýva to z rozhodnutia Ministerstva vnútra (MV) SR, ktoré schválilo národné projekty pre túto oblasť. Na pomoc marginalizovaným rómskym komunitám (MRK) má ísť v nasledujúcich rokoch takmer 45 miliónov eur z európskych fondov a štátneho rozpočtu. Úrad splnomocnenca vlády SR pre rómske komunity (Úrad splnomocnenca) požiadal o nenávratné finančné prostriedky pre dva národné projekty. Prvý je venovaný terénnej sociálnej práci a terénnej práci v obciach s prítomnosťou MRK, druhý rozvoju komunitných centier v týchto obciach. Vládny splnomocnenec Ábel Ravasz vyjadril v súvislosti so schválením projektov spokojnosť. "Som veľmi rád, že aktivity, na ktoré ľudia v regiónoch čakali najviac, sa začali realizovať," uviedol. Podľa riaditeľky sekcie európskych programov MV Adely Daniškovej bude mať úrad splnomocnenca príležitosť podieľať sa na zvýšení zamestnanosti v MRK, a to predovšetkým Rómov. "Veríme, že sa mu podaria naplniť stanovené ciele a svojimi aktivitami prispeje k integrácii marginalizovaných komunít do spoločnosti," povedala. Pomoc zo zdrojov Európskej únie bude poskytnutá 150 oprávneným žiadateľom - obciam s najvyšším indexom podrozvinutosti na základe Atlasu rómskych komunít 2013. Národný projekt Terénna sociálna práca má podporiť dostupnosť terénnej sociálnej práce a terénnej práce, a to zvýšením zamestnateľnosti takýchto odborníkov žijúcich v prostredí MRK. Z Európskeho sociálneho fondu je naň vyčlenených 22.534.350 eur. Cieľom Národného projektu Komunitné centrá je zvýšenie adresnosti a komplexnosti služieb poskytovaných komunitnými centrami a skvalitňovanie výkonu komunitných pracovníkov prostredníctvom rozvoja ľudských zdrojov. Alokácia z Európskeho sociálneho fondu pre tento program je 15.884.800 eur. Na podpore projektov sa spolufinancovaním bude podieľať aj štátny rozpočet, a to dokopy sumou 6.779.850 eur pre oba programy. Úrad splnomocnenca zverejní v priebehu dvoch nasledujúcich týždňov oznámenie na predkladanie žiadostí o zapojenie sa do národných projektov. Ministerstvo vnútra informovalo, že prostredníctvom príslušných regionálnych koordinátorov národných projektov bude obciam poskytnutá podpora pri príprave žiadostí, usmernenie pri realizácii výberových konaní a poskytnuté aj ďalšie informácie nevyhnutných pri implementácii národných projektov.


Nemecká vláda zhoršila prognózu ekonomického rastu

Podľa novej vládnej predpovede sa hrubý domáci produkt krajiny v tomto roku zväčší o 2,3 percenta.

BERLÍN. Nemecká vláda zredukovala prognózu rastu ekonomiky krajiny v tomto roku a očakáva, že posilní o 2,3 percenta. V januári predpovedala tohtoročný rast na úrovni 2,4 percenta. Nemecká vláda však konštatuje, že výhľad hospodárstva zostáva dobrý a v budúcom roku podľa jej predikcie sa hrubý domáci produkt krajiny zväčší o 2,1 percenta.Nemecký minister hospodárstva Peter Altmaier uviedol, že ekonomika je v "dobrom stave". Vyslovil však obavy z vývoja medzinárodných obchodných vzťahov. Európska únia sa snaží o pokračovanie výnimky z nových ciel, ktoré americký prezident Donald Trump uvalil na oceľ a hliník. Altmaier povedal, že hoci nemecký export ocele a hliníka do USA nie je významným faktorom sám osebe, jeho znepokojenie je všeobecnejšie. "Takýto obchodný spor by mohol eskalovať," poznamenal.


Na súde s Jánošom vypovedali štyria svedkovia, pojednávanie odročili

Obhajca bývalého poslanca Ľubomír Hrežďovič, ako i samotný Jánoš s obžalobou nesúhlasili.

PRIEVIDZA. Výpoveďami svedkov pokračovalo v stredu na Okresnom súde (OS) v Prievidzi hlavné pojednávanie s exposlancom Národnej rady SR a bývalým okresným šéfom Smeru Vladimírom Jánošom, ktorý čelí obžalobe z týrania blízkej a zverenej osoby. Toho sa mal podľa prokuratúry dopustiť na svojej bývalej manželke a maloletej dcére, a to od roku 2003 do februára 2015. Najbližšie sa súd bude kauzou zaoberať budúci mesiac. Na hlavnom pojednávaní sa k okolnostiam prípadu vyjadrovali štyria svedkovia. Pojednávanie odročil senát na 17. februára s tým, že bude predvolaných ďalších šesť svedkov, informovali z OS v Prievidzi. Súd v kauze týrania sa začal 16. marca 2016, k obžalobe sa vtedy vyjadril samotný exposlanec, ako i zástupkyňa opatrovníka maloletej. Na jej žiadosť sa pojednávanie koná s vylúčením verejnosti, a to v záujme maloletej poškodenej, keďže sa na súde preberá aj jej zdravotný stav. Prípadom sa senát zaoberal zatiaľ šesťkrát, okrem svedkov vypočul aj exmanželku bývalého poslanca a prehrával zvukové nahrávky zo spisu. Podľa znenia obžaloby sa mal Vladimír Jánoš v bytoch v Bratislave a Prievidzi správať k svojej vtedajšej manželke a maloletej dcére tak, že im spôsoboval psychické utrpenie, pričom jeho konanie malo u oboch vyvolávať úzkosť, stres a strach. Exposlanec ich mal okrem iného opakovane vyháňať z bytu v Prievidzi i Bratislave, svojej vtedajšej manželke mal zakazovať stretávať sa s rodinou, vyhrážať sa jej aj s pištoľou a dopustiť sa na nej fyzického násilia. Jánoš sa tiež podľa obžaloby mal k dnes už bývalej manželke a dcére správať agresívne a vulgárne im nadávať, dcéra pritom mala trpieť panickými úzkostnými záchvatmi. Obžalovaný, ako uviedla prokurátorka, sa mal skutkov týrania dopustiť po dlhší čas a závažnejším spôsobom konania. V prípade, ak ho súd uzná vinným, hrozí mu trest odňatia slobody na sedem až 15 rokov. Obhajca bývalého poslanca Ľubomír Hrežďovič, ako i samotný Jánoš s obžalobou nesúhlasili a vinu na prvom pojednávaní odmietli. Tvrdili, že skutkové vety výrokovej časti obžaloby nekorešpondujú s dôkazmi, ktoré boli zadokumentované a zhromaždené v prípravnom konaní. Mali tiež zásadné pochybnosti a výhrady o zachovaní totožnosti skutku v obžalobe. "Cítim sa nevinný v plnom rozsahu obžaloby," vyhlásil vlani v marci na súde exposlanec. Obžalobu na Vladimíra Jánoša podala na prievidzský OS Okresná prokuratúra v Prievidzi 9. decembra 2015, pričom jej podanie zdôvodnila zadováženými dôkazmi v prípravnom konaní. Ešte predtým jej doručil prievidzský policajný vyšetrovateľ návrh na postúpenie veci na prerokovanie konania obvineného ako priestupku, s čím prokuratúra nesúhlasila. Obvineniu z týrania blízkej a zverenej osoby čelí Vladimír Jánoš od marca 2015. Svojho poslaneckého mandátu a funkcie okresného šéfa Smeru sa vzdal po medializácii konfliktov so svojou, dnes už bývalou manželkou.


Vy všetci máte na rukách krv. Taký odkaz znel na Koncerte pre Jána a Martinu

Kiska žiada zmeny

Fico útočil na Kisku

Celý prejav prezidenta

Celý prejav premiéra

Stĺpček šéfredaktorky

Komentár

Test národa

Fico sa zbláznil

Kto je kto v kauze

Spomienkový koncert

Otázky a odpovede

Diskusie

Podcast

Pohoda pripravila na bratislavskom Hlavnom námestí vkusnú spomienku s niekoľkými mimoriadne silnými okamihmi.

BRATISLAVA. Za pár dní zjednotili trinásť interpretov, z ktorých hudby vyskladali skvelý program. Aj keď počúvať by sa ich dalo oveľa dlhšie, v treskúcej zime bolo dobrou voľbou požiadať ich, aby každý priniesol najviac dve pesničky. Michal Kaščák, Matia Lenická a tím Pohody pripravili na bratislavskom Hlavnom námestí v nedeľu večer pekné podujatie. Bolo zároveň vkusnou spomienkou na nespravodlivú smrť dvoch mladých ľudí, o ktorej sme sa dozvedeli začiatkom týždňa a zároveň priestorom vyjadriť nespokojnosť s vedením našej krajiny. „Ak umlčia novinárov, umlčia nás všetkých,“ otváral Koncert pre Jána a Martinu moderátor Martin Staňo. Silné myšlienky sa spojili so silnou hudbou, vybrali sme tie najpamätnejšie okamihy: Spevák Juraj Benetin má jeden z najprenikavejších hlasov v našej hudbe. Dokázal to v piatok, keď spieval na Pochode pre Jána a Martinu národnú hymnu, dodal jej novú moc a clivotu. Smútok vyvolalo aj vystúpenie s jeho kapelou Korben Dallas. Na pódium priniesli jednu z najlepších piesní na ich minuloročnom albume Stredovek. V texte 95 odkazovali na deväťdesiate roky a mečiarizmus. „Veľký ujo v nahnevanom obleku kričí z telky, že samým nám je lepšie,“ stupňoval Benetin svoj prejav spolu s gradujúcim rytmom. Väčšina hudobníkov na koncert priniesla piesne, ktoré môžeme považovať za spoločenské komentáre. Najviac priamy odkaz si však pripravil raper Vec. Pre túto príležitosť si totiž napísal úplne nový text. „Zas je niekto iný na vine, len vy nie,“ začal. Hudobný sprievod k tomuto krátkemu rapu ešte nemal hotový, spoľahol sa len na agresivitu vlastného hlasu, stačilo to: „Len sprostý človek vo vás vidí Jánošíkov, vy ste lojálni len k vašim bratrancom a strýkom, to je vaša solidarita made in SK, jedna ruka hladí, kým druhá vyberá vrecká.“ Emotívny prejav ukončil Vec zopakovaním vety: „Vy všetci máte na rukách krv.“ Na koncerte organizátor Kaščák zopakoval svoju myšlienku, že hudba a sloboda bez seba nemôžu existovať. „Preto sme tu, to, čo sa stalo, považujeme za útok za slobodu,“ povedal na začiatku vystúpenia jeho kapely, ktorá hráva len výnimočne. Jeho vrcholom bola inštrumentálna skladba so zložitým názvom: Prajem si aby aj krysy dolu v prízemí utkali z hodvábu hojdaciu sieť. Vznikla počas Nežnej revolúcie a hlavné slovo v nej mali kvíliace dychy. Nad hlavami divákov sa rozsvietili zapaľovače a obrazovky mobilov. Pripomínali vyhasnuté životy v okamihu, keď bol na pódiu spevák českej kapely Lucie David Koller. Text trpkej balady Chci zas v tobě spát poznali všetci, veď je aj výnimočná. V tejto verzii síce trochu chýbali sláčiky, melódii však dávala dôraz hra Vladislava Šarišského na klávesoch. Koller jediný porušil pravidlo dvoch piesní a hity od svojej populárnej skupiny (Chci zas v tobě spát a Sen) doplnil piesňou od osobnosti revolúcie Karla Kryla Píseň neznámeho vojína, poňal ju ako duet so slovenskou speváčkou Viki Olejárovou.


Kamerám neujdú. Čínska polícia chytila muža na koncerte vďaka detekcii tváre

Kamery sledujú pohyb obyvateľstva, môžu ho spájať aj so sociálnym statusom či informáciami na sociálnych sieťach.

PEKING, BRATISLAVA. Sleduje vás celkovo viac ako 170 miliónov kamier. Ďalších štyristo miliónov chcú nainštalovať v najbližších troch rokoch. Čínsky režim tak dokáže ľudí kontrolovať aj bojovať proti kriminalite. Napriek tomu, že Čína je s 1,4 miliardami obyvateľov najľudnatejším štátom sveta, ani to nezaručuje, že sa hľadané osoby celkom ukryjú. Presvedčil sa o tom 31-ročný Ao, ktorého polícia hľadala pre ekonomickú kriminalitu. Polícia ho zatkla na koncerte popového speváka Jackyho Čcheunga v 60-tisícovom dave. Nevedel pochopiť, že ho polícia tak rýchlo dokázala chytiť v 60-tisícovom dave. “Bol úplne šokovaný, keď sme ho zadržali,” povedal pre agentúru Xinhua policajt Li Ťin. “Nevedel pochopiť, že ho polícia dokázala chytiť v 60-tisícovom dave tak rýchlo.” Muža sa podarilo zadržať vďaka systému detekcie tváre, ktorý bol pri vstupe na koncert. Muž pritom podľa BBC cestoval aj s manželkou asi 90 kilometrov do mesta Nan-čchang, aby sa prišiel na popovú hviezdu pozrieť. “Ak by som to vedel, nešiel by som tam,” hovoril polícii podľa BBC. Bez detekcie tváre by bolo hľadanú osobu nájsť takmer nemožné. Len v provincii Ťiang-si žije viac ako 45 miliónov ľudí, v samotnom meste Nan-čchang ich je päť miliónov. Polícia v Číne dúfa, že pomocou systému rozoznávania tváre dokáže nielen chytiť kriminálnikov, ale niektoré zločiny aj predpovedať, píše denník Washington Post. Sledovanie by malo byť súčasťou systému, ktorý je známy pod názvom Ostré oči. Kamery by tak nielen monitorovali pohyb obyvateľstva, systém by tiež tieto údaje prepájal s informáciami o kriminálnej minulosti či zdravotnom stave, s komentármi na sociálnych sieťach, platbami a nákupmi online alebo s rezerváciami počas ciest. Vďaka systému by občania mohli získavať takzvaný sociálny kredit, ktorý by ukazoval ich dôveryhodnosť. Rozoznávanie tváre je pritom čoraz rýchlejšie. Pred pár mesiacmi dostali prví policajti v meste Čeng-čou okuliare s týmto systémom. Počas osláv čínskeho nového roka tak mohli kontrolovať státisíce cestujúcich, ktorí prichádzali na vlakovú stanicu. Vďaka okamžitej detekcii tváre sa polícii podarilo ihneď chytiť siedmich kriminálnikov aj 26 ľudí, ktorí cestovali pod falošnou identitou alebo s falošnými dokladmi.


Padli rozsudky v kauze úmrtia 71 migrantov v chladiarenskom aute

V kauze bolo z organizovaného prevádzačstva obžalovaných 14 ľudí.

BUDAPEŠŤ. Na 25 rokov odňatia slobody odsúdil vo štvrtok súd v juhomaďarskom Kecskeméte štyroch hlavných obvinených v kauze smrti 71 migrantov nájdených v auguste 2015 v odstavenom chladiarenskom aute pri rakúskom Parndorfe. V kauze bolo z organizovaného prevádzačstva obžalovaných 14 ľudí, informovala agentúra MTI. Podľa prvostupňového rozsudku sú Afganec a štyria Bulhari vinní zo spoluúčasti na viacnásobnom prevádzačstve a zo spoluúčasti na vražde. Ani jeden z odsúdených nebude môcť byť podmienečne prepustený z väzenia pred uplynutím 25-ročného trestu. Jedného z Bulharov uznal súd za vinného aj z trestného činu spolupáchateľstva na ublížení na zdraví s ohrozením života. Afganca ďalej súd definitívne vyhostil z územia Maďarska, pričom ďalších troch vyhostil na obdobie desiatich rokov. Súd nariadil aj zhabanie ich majetku v celkovej výške vyše 103 milióna forintov (322.000 eur). Chladiarenské vozidlo s mŕtvymi migrantmi nechali prevádzači odstavené na diaľnici pri rakúskej obci Parndorf. V nákladnom priestore bolo zatvorených 59 mužov, osem žien a štyri deti, pričom sa predpokladá, že sa zadusili ešte na území Maďarska. Proces, ktorý sa začal 21. júna 2017, sa mal skončiť vynesením rozsudkov pôvodne ešte pred koncom minulého roka. V kauze Parndorf súd pojednával celkom 44 dní, vypočul deväť svedkov, prezentoval výpovede 273 svedkov a na pojednávaniach sa prehrali aj zvukové záznamy v celkovej dĺžke 20 hodín. Tie boli nahraté v rámci tajného zbierania informácií. Proces prebiehal za účasti tlmočníkov z bulharčiny, afgančiny (paštčiny) a arabčiny. Maďarské vyšetrovacie orgány prevzali prípad úmrtia 71 migrantov od Rakúska 4. novembra 2015. Pôvodne hlavná prokuratúra Báčsko-malokumánskej župy obvinila vlani v máji 11 ľudí. Súd v Kecskeméte začal prípad pojednávať 21. júna 2017, avšak v októbri pre úzke prepojenie s ďalším prípadom troch prevádzačov súd obe kauzy spojil a počet obvinených tak stúpol na 14. Zločineckú skupinu v kauze Parndorf viedol podľa polície občan Afganistanu, ktorý žil v Maďarsku v azyle. Afganca neskôr tejto ochrany zbavili. Medzi podozrivými, ktorí sú vo vyšetrovacej väzbe, je aj muž s bulharsko-libanonským občianstvom, ktorého úlohou bolo zaobstarať vozidlo na prepravu migrantov. Ostatní sú Bulhari, ktorí spolupracovali ako vodiči. Jeden z nich, 25-ročný muž, šoféroval chladiarenské auto, v ktorom našli mŕtvych cudzincov. Auto, v ktorom našli mŕtve telá migrantov, bolo zo Slovenska predané maďarskej spoločnosti MasterMobilKer. Vozidlo od spoločnosti Hyza najskôr kúpil slovenský podnik, ktorý ho však ďalej predal do Maďarska firme MasterMobilKer, pričom tento podnik nesplnil svoju povinnosť odstrániť z neho reklamné nápisy. Majiteľom MasterMobilKer je občan Maďarska s bydliskom v jednej osade pri Kecskeméte. Od mája 2015 je vo firme konateľom Ukrajinec s bydliskom na Ukrajine a poverenou osobou oprávnenou na preberanie písomností je občan Maďarska s bydliskom v obci Petőfiszállás.


Všetko je pod kontrolou, tvrdí Rezník o náhrade za šéfov spravodajstva

Rezník získal peniaze na riešenie havarijných stavov v Mlynskej doline.

BRATISLAVA. Generálny riaditeľ Rozhlasu a televízie Slovenska Jaroslav Rezník uistil členov Rady RTVS na štvrtkovom rokovaní o tom, že situácia okolo náhrady za odchádzajúcich šéfov spravodajstva RTVS je plne pod kontrolou. Rezník priznal, že nejde o štandardnú situáciu, nevidí však dôvod dramatizovať dianie. "Intenzívne pracujeme na tom, aby sme mali od 1. marca plnohodnotnú náhradu," odpovedal na otázku, či budú uvoľnené posty riešené nástupom nových šéfov, alebo prostredníctvom dočasného poverenia. Generálny riaditeľ RTVS zopakoval, že dôvodmi odchodov sú zdravotné a rodinné dôvody. To osobne potvrdil aj Rybanský, ktorý vyvrátil mediálne šumy hľadajúce príčiny jeho odchodu v uskutočnených programových zmenách. "Sú to iba špekulácie, resp. konšpirácie, nijako to s mojím odchodom nesúvisí," uviedol Rybanský. Je presvedčený, že medzi ním a šéfom RTVS bude i naďalej vládnuť korektný a slušný vzťah, tak ako tomu bolo doteraz. O dohode na ukončení spolupráce medzi RTVS a doterajším riaditeľom Sekcie spravodajstva a publicistiky Jurajom Rybanským a vedúcim Odboru televízneho spravodajstva a aktuálnej publicistiky Borisom Chmelom k 28. februáru informoval verejnoprávny vysielateľ 5. februára. V prípade Rybanského uviedol zdravotné a v prípade Chmela súkromné dôvody. Na štvrtkovej Rade RTVS informoval Rezník aj o tom, že sa RTVS podarilo vyrokovať prvý dodatok k zmluve so štátom uzatvorenej pre tento rok, a to vo výške deväť miliónov eur. Z toho jeden a pol milióna eur pôjde na televízny program, konkrétne na dramatické, dokumentárne, zábavné a publicistické diela. Zvyšných sedem a pol milióna eur je naplánovaných na rekonštrukciu priestorov, v ktorých sa nachádzajú vysielacie a výrobné štúdiá verejnoprávnej televízie. Dozorná komisia Rady RTVS verí, že 7,5 milióna na obnovu areálu v Mlynskej doline nebude konečná, vítajú ju, keďže umožní operatívne riešiť havarijné stavy. Rada ďalej pozitívne hodnotí peniaze navyše na pôvodnú televíznu tvorbu. Šéfa RTVS podľa jeho slov výsledok rokovaní „mimoriadne teší“. Pripomenul, že časť areálu v Mlynskej doline, celé jeho krídlo je v havarijnom stave. Tieto zdroje umožnia opraviť strechy, v jednej časti vymeniť okná, zatepliť a obnoviť fasádu. Tento rok sa začne havarijnými stavmi a v rokoch 2019 a 2020 by chceli budovy modernizovať tak, aby spravodajské, publicistické a online zložky pracovali vo vyhovujúcich priestoroch. Rezník chce, aby na konci roka 2022 boli budovy v Mlynskej doline a sídlo rozhlasu v tzv. obrátenej pyramíde v stave zodpovedajúcom 21. storočiu, aj keď si uvedomuje, že stopercentne to garantovať nemôže. Rezník Radu RTVS aj Výbor Národnej rady pre kultúru a médiá ešte vlani v septembri informoval, že objekty televízie v Mlynskej doline, ale aj sídlo rozhlasu na Mýtnej ulici v Bratislave sú v havarijnom stave, na ktorého riešenie treba vyše 32 miliónov eur bez DPH. Celý areál televízie sa dokončil začiatkom 80. rokov minulého storočia a odvtedy sa výrazne neobnovoval. Problémom sú podľa šéfa RTVS viaceré havarijné stavy v budovách STV, kde síce sú veľmi moderné technológie, ale samotné priestory nespĺňajú základné kritériá. Nevyhovujú napríklad staré okná v hliníkových rámoch, ktoré netesnia, či pôvodné rovné strechy. V zlom stave sú i priestory pre zamestnancov a to nielen v Mlynskej doline, ale i v budove Slovenského rozhlasu. Ako povedal Rezník v rozhovore pre SITA v decembri minulého roka, ak sa budovy nezačnú rekonštruovať, tak sa dostanú do stavu, že ohrozia nielen technológie, ktoré v nich sú, ale aj pracovníkov. Toto je reálny stav a je zhoda okolností, že to musí riešiť súčasné vedenie rádiotelevízie, upozornil Rezník, ktorý verí v to, že spôsob riešenia sa nájde. Garantuje však, že televízna časť RTVS bude v Mlynskej doline a rozhlasová na Mýtnej ulici v tzv. obrátenej pyramíde. V prvom rade treba podľa generálneho riaditeľa RTVS revitalizovať tú časť objektov STV v Mlynskej doline, ktorá je funkčná, kde sa vyrába a vysiela. Väčšia časť televízneho areálu, vrátane výškovej budovy STV, sa nevyužíva. "Až po obnove funkčnej časti sa dá uvažovať o ďalších objektoch. Potom „môžeme špekulovať nad tým, čo s výškovou budovou. Určite by som ju nechcel zbúrať,“ dodal. Rezník tvrdí, že verejnoprávny Rozhlas a televízia Slovenska nemôže zatvárať oči nad dianím vo verejnoprávnych médiách v Európe. Generálny riaditeľ RTVS na to upozornil v časti, ktorú venoval informácii o jeho nedávnej účasti na rokovaní predstaviteľov Európskej vysielacej únie (The European Broadcasting Union, EBU) v Ženeve. Na rokovaní sa podľa neho hovorilo aj o zmenách v podmienkach fungovania verejnoprávnych médií či o ich financovaní. Podotkol, že dnes ráno médiá zverejnili informáciu o zámere reformovať rakúsku ORF, pričom iniciátori chcú zrušiť koncesie a v marci je vo Švajčiarsku referendum o verejnoprávnych médiách. Výsledok tohto hlasovania podľa Rezníka „do značnej miery určí, akým spôsobom budú financované verejnoprávne médiá smerom do budúcnosti a akým spôsobom to bude financované z hľadiska nejakého horizontu troch – štyroch rokov aj u nás. Moje stanovisko k tomu poznáte, nič sa na ňom nezmenilo, ale súčasne s tým musím povedať, že nemôžeme zatvárať oči nad tým, čo sa deje okolo nás“. Rezník tým upriamil pozornosť na medializované vyjadrenie rakúskeho vicekancelára a šéfa pravicovo-populistickej Slobodnej strany Rakúska (FPÖ) Heinza-Christiana Stracheho. Strache v stredu 14. februára sľúbil, že zreformuje verejnoprávnu rozhlasovú a televíznu spoločnosť ORF. FPÖ kritizuje objektivitu spravodajstva ORF. Časť rakúskej spoločnosti, ktorá nesúhlasí so zložením novej rakúskej vlády, znepokojuje najmä to, že FPÖ, ktorá má väzby na krajne pravicových extrémistov, získala päť ministerstiev a medzi nimi i dôležité ministerstvá vnútra, obrany a zahraničných vecí a jej šéf Strache sa stal vicekancelárom.Švajčiarov čaká 4. marca referendum o tom, či budú aj naďalej ročne platiť 451,10 švajčiarskeho franku (v prepočte 383,98 eura) za používanie verejnoprávneho rozhlasu a televízie. Z januárového prieskumu verejnej mienky vyplynulo, že 59 percent nesúhlasí s návrhom zrušiť súčasný systém financovania verejnoprávnych médií. Návrh zákona by, naopak, podporilo 40 percent opýtaných.


Najviac prepravených cestujúcich za jeden mesiac. Ryanair má nový rekord

Najväčší európsky letecký dopravca prepravila v júli vyše 12 miliónov cestujúcich.

BRATISLAVA. Írska nízkonákladová letecká spoločnosť Ryanair, ktorá je najväčším európskym leteckým dopravcom, v júli prepravila 12,6 miliónov pasažierov. V porovnaní s rovnakým mesiacom minulého roka, kedy prepravila 11,3 miliónov cestujúcich, to bol rast o 11 percent. Obsadenosť lietadiel firmy Ryanair sa v júli medziročne zvýšila o jeden percentuálny bod na 97 percent. Spoločnosť o tom informovala v stredu v tlačovej správe. Generálny riaditeľ spoločnosti Kenny Jacobs konštatoval, že Ryanair sa stal prvou európskou leteckou spoločnosťou, ktorá prepravila vyše 12 miliónov cestujúcich v jednom mesiaci. "Obsadenosť našich lietadiel stúpla o jeden percentuálny bod na 97 percent vďaka lacnejším letenkám," uviedol Jacobs. Zároveň dodal, že v júli tohto roka počet cestujúcich, ktorých Ryanair prepravil od svojho prvého letu, prekročil miliardu. Firma začala leteckú prepravu v roku 1985.


Členov skupiny Sigur Rós obvinili z daňových únikov

Štát mali pripraviť o viac ako milión eur.

REYKJAVÍK. Členov islandskej rockovej skupiny Sigur Rós obvinili z daňových únikov, tri roky po tom, ako miestne úrady začali vyšetrovanie financií tohto hudobného zoskupenia z Reykjavíku. Obvinenie vydala vo štvrtok okresná prokuratúra, ktorá skupinu obvinila z predloženia nepresného daňového priznania z rokov 2011-14, čím štát pripravila o 151 miliónov islandských korún (1,1 milióna eur), informovala agentúra AP. Členovia skupiny z toho vinia svojho bývalého účtovníka a tvrdia, že po zistení pochybenia spolupracovali s príslušnými úradmi. Skupina vo štvrtkovom vyhlásení prisľúbila, že očistí svoje meno, pričom ju "mrzí, že prípad skončil na súde". Zatiaľ čo prípad čaká súdny proces, majetok patriaci skupine - byty a domy v hodnote 5,8 milióna eur - zostane zmrazený. Dve tretiny tohto majetku patria frontmanovi skupiny Jónovi Birgissonovi, ktorý momentálne žije v Los Angeles. Birgisson je obvinený z neodvedenia dane z príjmu vo výške 240.000 dolárov a ďalších 105.000 dolárov na daniach z jeho investičného príjmu. Podľa islandskej prokuratúry ďalší členovia skupiny - Georg Hólm, Kjartan Sveinsson a Orri Páll Dýrason - údajne zanedbali nahlásenie celkového príjmu vo výške 1,6 milióna dolárov, z ktorého mali odviesť na daniach približne 725.000 dolárov. Na Islande je pre vysokopríjmové osoby 46-percentná daň. Hólm a Dýrason sú zároveň obvinení z neodvedenia 150.000 dolárov na daniach z investovania, dodáva AP. "Členovia Sigur Rós sú hudobníci, a nie experti na účtovníctvo a medzinárodné financie," vyhlásil ich advokát. Termín začiatku súdneho procesu ešte nie je stanovený. Skupina je momentálne iba duom; Sveinsson ju opustil v roku 2013 a Dýrason svoje pôsobenie vo formácii ukončil vlani v októbri po tom, ako bolo voči nemu vznesené obvinenie zo znásilnenia, pripomína denník The Guardian. Skupina Sigur Rós vznikla v roku 1994 a debutovala o tri roky neskôr. Medzinárodnú slávu získala s druhým štúdiovým albumom Ágaetis byrjun z roku 1999.


KOMENTÁR TOMA NICHOLSONAUž len klinec do rakvy

Donald Trump zrejme definitívne potopil svoju kandidatúru vlastným neokrôchaným jazykom. Šikovnejšiemu šarlatánovi by sa však možno podarilo uspieť.

Dovoľte si na tom trochu zgustnúť a povedať to jeho vlastným slovníkom: Donald Trump, najhorší americký kandidát na prezidenta na niekoľko generácií, zdá sa, si konečne a definitívne „na...l do vlastnej huby“. A to svojím dávnym vulgárnym vyjadrením o ženách. A to práve pred voľbami, v ktorých sa žena po prvý raz stane prezidentkou USA – a spoločnosť vníma jej príbeh ako ženy v ešte stále nerovnom svete. Dalo sa predtým tušiť, že Republikánska strana sa chce zbaviť svojho „nesvojho“ kandidáta, a to dlho predtým, než sa zázračne našla nahrávka Trumpa z roku 2005, v ktorej sa chváli, že si môže dovoliť chytiť cudzím ženám prirodzenie len preto, lebo je slávny, bohatý a drzý. Pár dní to vydržal argumentovať proti mediálnej a hlavne spoločenskej nevôli, že vraj sú to len chlapské „kecy“, a že predsa jeho rivalka Hillary Clintonová je priamo zločinec a patrí do basy. Potom sa však prihlásil zhruba poltucet žien rôznym médiám s tým, že Trump sa nielen chválil sexuálnym zneužívaním modeliek, političiek, novinárok a pod., ale reálne to všetko aj uskutočnil. A bolo to. Trump to zrejme vydrží dokonca, do volieb, ale priznajme si –, keď niekoho hlavní stranícki sponzori požiadajú, aby im vrátil prachy, a to mesiac predtým, než sa vôbec voľby uskutočnia, tak je asi čas rýchlo to zbaliť. Tento komentár sa píše ešte stále pripúšťajúc možnosť, že Trump sa môže zázračne spamätať a že môže prísť voliť viac než 90 percent bielych a nevzdelaných mužov, čo je Trumpov typický elektorát. Naozaj to však vyzerá na opak, a to že sa Trump topí v prostredí, ktoré ho citeľne odmieta a že všetci si len čakáme na 7. november, aby sme mohli za ním zhasnúť svetlo a zabudnúť, len zabudnúť. Lenže problém je v tom, že nad Trumpom sa nedá zvíťaziť ani zabudnúť. Po prvé stačilo, aby mal Donald len o trochu viac disciplíny či inteligencie a možno by sa Hillary potopila vo vlastnej nepopularite a chybách. A po druhé Trump bol vždy len symbolom –, že sa skončí éra liberalizmu a že sa zatiaľ namiesto nej nenašla náhrada. A že teraz prežívame zvláštne medziobdobie, v ktorom sa Trumpove hlúpe reči dajú predávať takmer ako autentický protest. Vďakabohu za jeho vulgárnu podstatu. Šikovnejšiemu šarlatánovi, ako je Trump, by sa to zrejme aj podarilo. Tento text ste mohli čítať vďaka tomu, že platíte za obsah. Vážime si to.


Hornonitrianski baníci vyťažili za uplynulý banícky rok 1,67 milióna ton uhlia

Najvyšší objem ťažby dosiahli stenári Slavomíra Bielika z ťažobného úseku Nováky

PRIEVIDZA. Hornonitrianske bane Prievidza (HBP) vyťažili za uplynulý banícky rok, od 1. júla 2017 do 30. júna tohto roka, 1.668.800 ton uhlia. Odberateľom expedovali viac ako 1,7 milióna ton odbytových sortimentov uhlia. "Najvyšší objem ťažby, a to 390.480 ton, dosiahli stenári Slavomíra Bielika z ťažobného úseku Nováky. V procese prieskumu a prípravy nových ťažobných kapacít vyrazili razičské osádky spolu 10.930 metrov nových banských diel. Najviac, 1004 metrov, dosiahli raziči Jána Matiaška z ťažobného úseku Nováky," informovala pri príležitosti Regionálnych osláv Dňa baníkov tlačová hovorkyňa spoločnosti Adriana Siváková. Odberateľom bane expedovali viac ako 1.710.000 ton odbytových sortimentov uhlia, z toho do Elektrárne Nováky (ENO) 1.657.000 ton energetického uhlia. "Aj naďalej pokračuje spolupráca so Slovenskými elektrárňami v oblasti poskytovania služieb. Už osem rokov dodávateľsky HBP zabezpečujú činnosti zamerané na železničnú prepravu po vlečke ENO, vykládku uhlia a zauhľovanie kotlových zásobníkov uhlím, obsluhu škváropopolového hospodárstva, odvoz a ukladanie stabilizátu. Pre Bukózu Energo z Vranova nad Topľou vyexpedovali 41. 100 ton uhlia požadovanej kvality a zrnitosti," priblížila ďalej hovorkyňa banskej spoločnosti. Banícky rok 2017/2018 sa zapísal podľa nej do histórie spoločnosti ako obdobie, v ktorom bola po 55 rokoch prevádzky definitívne ukončená ťažobná činnosť v bani Cigeľ. "V súlade so strategickými zámermi spoločnosti sa časť zamestnancov presunula na produktívne pracoviská ostatných ťažobných úsekov, zvyšok pracoval na demontáži banskej výstuže, demontáži elektrostrojných zariadení a uzatváraní banských diel v pôsobnosti úseku likvidácie a revitalizácie bane Cigeľ," ozrejmila. Súčasťou firmy je aj odštepný závod Hlavná banská záchranná stanica, ktorý počas baníckeho roka plnil v prvom rade svoju základnú úlohu, teda riešenie a zdolávanie mimoriadnych udalostí, kontrolu činnosti a funkčnosti závodných banských záchranných staníc v rámci Slovenska, výchovu a vzdelávanie banských záchranárov a pracovníkov riadiacich činnosť pri zdolávaní mimoriadnych udalostí. "Zabezpečovala banskú záchrannú službu pre ďalších 26 organizácií. Od júla 2017 vykonáva nepretržitý záchranársky dozor pri výstavbe tunela Višňové - Dubná Skala," doplnila Siváková. V banskom záchrannom zbore Slovenska pôsobí 227 banských záchranárov, z toho 194 z HBP. "Ťažba v dobývacích priestoroch pokračuje v súlade s prijatou koncepciou na roky 2018 a 2019. Plynulý priebeh do ďalších rokov je zabezpečovaný aj rozpracovaním strategického plánu na obdobie 2018 až 2025, v ktorom pre budúci rok počítame s ťažbou 1.400.000 ton s cieľom zabezpečovať kladný výsledok hospodárenia," skonštatovala hovorkyňa firmy. Strategickým zámerom spoločnosti je podľa nej dosahovanie ziskového hospodárenia s krytím všetkých investičných a prevádzkových potrieb, súlad medzi výrobou a odbytom, transparentné realizovanie likvidačných prác v podzemí a na povrchu bane Cigeľ, pokračovanie prípravy a rozvoja ťažby v ťažobnom úseku Čáry i projektová a vecná príprava nových kapacít 12. poľa Nováky.


Netanjahu prišiel do Latinskej Ameriky ako prvý premiér v histórii Izreela

Ide o prvú návštevu úradujúceho predsedu vlády od vzniku židovského štátu v roku 1948.

BUENOS AIRES. Izraelský premiér Benjamin Netanjahu pricestoval v pondelok na oficiálnu návštevu Argentíny, ktorou sa začína jeho cesta po krajinách Latinskej Ameriky. Ide o vôbec prvú návštevu úradujúceho predsedu vlády židovského štátu v tejto oblasti od vzniku Izraela v roku 1948. V utorok bude Netanjahu rokovať s najvyšším argentínskym predstaviteľom, prezidentom Mauriciom Macrim. Po Argentíne privítajú izraelského premiéra ešte v Kolumbii a Mexiku, odkiaľ sa presunie do New Yorku na Valné zhromaždenie Organizácie Spojených národov. Tam by sa mal stretnúť aj s prezidentom USA Donaldom Trumpom. "Ide o historickú návštevu. Je to po prvý raz, čo úradujúci izraelský premiér navštívi Južnú a Strednú Ameriku. V Argentíne ma budú sprevádzať spolupracovníci izraelského rezortu zahraničných vecí, ktorých príbuzní prišli... o život pri teroristických útokoch v Buenos Aires," z 90. rokov minulého storočia, citovali Netanjahua izraelské médiá. Podľa vlastných slov už v telefonáte s mexickým prezidentom Enriquem Nietom deklaroval pripravenosť Izraela poskytnúť Mexiku všemožnú pomoc po minulotýždňovom silnom zemetrasení.


Pozrite si rebríček 50 najpredávanejších áut sveta

Jediným nováčikom v prvej desiatke poradia je Honda Civic.

Toyota Corolla obhájila titul najpredávanejšieho auta sveta. S bilanciou vyše 1,3 milióna predaných exemplárov sa ako jediná v minulom roku dostala cez miliónovú hranicu. Vyplýva to zo štatistík agentúry Focus2Move mapujúcej predajnosť jednotlivých modelov vo viac ako 150. krajinách. Pozíciou Toyoty Corolla na čele rebríčka neotriaslo ani to, že si v porovnaní s rokom 2015 pohoršila o 3,6 percenta. Ešte výraznejší medziročný prepad (-6,2 %) totiž zaznamenal Volkswagen Golf, ktorý bol predvlani druhý. Európsky bestseller sa tak nielenže japonskému konkurentovi nepriblížil, ale v tesnom súboji prehral aj súboj o druhé miesto s pick-upom Ford F-Series. Najpopulárnejší model na severoamerickom trhu si medziročne prilepšil o 7,6 percenta, keď štatistici v jeho prípade zaznamenali viac ako 993-tisíc nových registrácii. Najpredávanejším SUV zostáva na piatej pozícii Honda CR-V, kým jediným nováčikom v TOP 10 je Honda Civic, ktorej v roku 2015 patrilo 17. miesto. Do prvej desiatky ju katapultovalo 18,7-percentné medziročné zlepšenie. Na druhej strane zaujme ústup z čelných pozícií v prípade Fordu Focus, ktorý bol ešte v roku 2014 druhým najpredávanejším autom na svete. Momentálne je už šiesty, keď si v porovnaní s rokom 2015 pohoršil o 11,7 percenta. Za tri roky jeho ročná predajnosť klesla o viac ako štvrť milióna kusov. Zostavovatelia rebríčka to dávajú do súvislosti so začiatkom predaja modelu Ford Escort na čínskom trhu, ktorý Focusu prebral významnú časť zákazníkov. Napokon, Escort dosiahol v minulom roku takmer 300-tisícovú predajnosť. Druhú desiatku poradia otvára čínske MPV Wuling Hong Guang, ktorej na krk dýcha jeden z najväčších skokanov roka Hyundai Tucson. Kórejské SUV zaznamenalo zlepšenie o 109,9 % a posun o 35. miest dopredu. Zdroj: Focus2Move


Za úplatky ide obvinený úradník do väzby

Za mrežami môže stráviť bývalý zamestnanec štátnej agentúry tri až osem rokov.

BRATISLAVA. Zamestnanec poľnohospodárskej platobnej agentúry Peter O. obvinený v korupčnej kauze bude definitívne stíhaný väzobne. Rozhodol o tom najvyšší súd. "Senát Najvyššieho súdu Slovenskej republiky na dnešnom verejnom zasadnutí v trestnej veci obvineného P. O. zrušil napadnuté uznesenie Špecializovaného trestného súdu a obvineného vzal do väzby. Senát dospel k záveru, že existuje dôvodná obava, že by obvinený mohol po prepustení mariť priebeh trestného stíhania a rovnako existuje dôvodná obava, že by obvinený mohol pokračovať v ďalšej trestnej činnosti. Proti dnešnému uzneseniu nie je prípustný opravný prostriedok," informoval najvyšší súd. Vyšetrovateľ Národnej kriminálnej agentúry (NAKA) vzniesol obvinenie zamestnancovi poľnohospodárskej platobnej agentúry Petrovi O. pre prijímanie úplatku spolu za dva skutky, ktorých sa mal dopustiť na konci roku 2016 a začiatkom tohto roka. Celkovo malo ísť v prípade o sumu 19-tisíc eur. Oba prípady sa týkali poskytovania priamych platieb v poľnohospodárstve. "Obvinený mal ešte v minulom roku žiadať od predsedu poľnohospodárskeho družstva isté percento zo sumy 830-tisíc eur, neskôr spresnil, že malo ísť o dve percentá z tejto sumy, čo je viac ako 16-tisíc eur," povedal koncom minulého týždňa prezident Policajného zboru Tibor Gašpar. Vo februári tohto roka mal obvinený ako prvú splátku prijať sumu 6-tisíc eur, vtedy však už bol pod dohľadom polície, ktorá ho zadržala aj s peniazmi. Pri vyšetrovaní tohto prípadu však strážcovia zákona mali naraziť aj na ďalšie korupčné správanie obvineného. Policajný vyšetrovateľ tak 22. februára rozšíril Petrovi O. obvinenie o ďalší skutok, nakoľko mal od ďalšieho žiadateľa o finančnú podporu žiadať -tisíc eur. Peter O. cez sprostredkovateľa úplatok aj prijal a suma mala byť pripísaná na jeho účet. V tomto prípade polícia obvinila aj 51-ročného podnikateľa, ktorý úplatok poskytol. V prípade dokázania viny mu hrozí trest odňatia slobody na šesť mesiacov až tri roky, Peter O. za prijímanie úplatku môže stráviť za mrežami tri až osem rokov.


Eustream plánuje výstavbu novej kompresorovej stanice

Slovenský prepravca zemného plynu eviduje zvýšený záujem trhu o dlhodobú prepravu plynu z Českej republiky.

BRATISLAVA. Slovenský prepravca zemného plynu, spoločnosť Eustream, sa pripravuje na vyššiu prepravu zemného plynu v smere z Českej republiky. Firma totiž v poslednom čase zaevidovala zvýšený záujem trhu o dlhodobú prepravu v smere zo západu. Eustream preto plánuje postaviť neďaleko hranice s Českou republikou novú, piatu kompresorovú stanicu.„Vybudovanie novej kompresorovej stanice je dôležité pre zvýšenie flexibility prepravnej sústavy zo vstupného bodu Lanžhot na výstupné body Baugarten, Budince a Veľké Zlievce. Dôvodom navýšenia prepravnej kapacity je uspokojenie potvrdeného záujmu trhu o dlhodobú prepravu zemného plynu v smere z Českej republiky, ako aj ďalšie súvisiace projekty spoločnosti Eustream, ako je napríklad plynovod Eastring,“ povedal pre portál vEnergetike.sk hovorca Eustreamu Pavol Kubík. Doplnil, že projekt je v štádiu pred finálnym investičným rozhodnutím.Nová kompresorová stanica bude vybudovaná pri obci Lakšárska Nová Ves. Do prevádzky by mala byť uvedená v roku 2019. Modifikáciu dvoch existujúcich turbosústrojov a ich inštaláciu v novej kompresorovej stanici zabezpečí talianska spoločnosť Nuovo Pignone. „So spoločnosťou Nuovo Pignone bola dohodnutá zmluvná cena 28,6 milióna eur,“ konštatoval Kubík.Spoločnosť Eustream v súčasnosti prevádzkuje štyri kompresorové stanice, a to vo Veľkých Kapušanoch, vo Veľkých Zlievciach, v Jabloňove nad Turňou a v Ivanke pri Nitre.


Žiga: Koalícia rokovala najmä o energetike

O novom šéfovi Úradu pre reguláciu sieťových odvetví sa koalícia zatiaľ nerozhodla.

BRATISLAVA. Koaliční partneri dostali na utorkové (14.2.) rokovanie Koaličnej rady návrhy rezortu hospodárstva týkajúce sa energetickej politiky, zákona o strategických podnikoch, štátneho energetického holdingu, ako aj úpravy zákona o regulácii v sieťových odvetviach. Priblížil to pred rokovaním vlády šéf ministerstva hospodárstva Peter Žiga (Smer). Diskusia koalície na tieto témy bude podľa neho pokračovať pravdepodobne vo štvrtok (16.2.). "Priniesol som alternatívy, a to buď posilnenie pozície ministerstva hospodárstva alebo vytvorenie štátneho energetického holdingu, je to na diskusiu koaličných partnerov," konštatoval Žiga. Spokojnosť koaličných partnerov s jeho návrhmi nevie vyhodnotiť, pretože "nebol časový priestor na to, aby sa k nim vedeli vyjadriť". O novom šéfovi Úradu pre reguláciu sieťových odvetví (ÚRSO) podľa neho koalícia v utorok nerozhodla. "Nedostali sme sa k tomu. Ako som spomínal, pripravil som nejaké podklady, aj smerom k zákonu o regulácii v sieťových odvetviach, ktoré sa týkajú napríklad reštrukturalizácie ÚRSO a jeho Regulačnej rady. V tejto chvíli mená nie sú podstatné. Podstatné je, akým spôsobom budeme riešiť reguláciu v najbližšom období," dodal Žiga.


ÚVO preveruje tender na opravy ciest prvej triedy za dvesto miliónov

Tender je pozastavený až do rozhodnutia úradu.

BRATISLAVA. Úrad pre verejné obstarávanie (ÚVO) preveruje verejnú súťaž Slovenskej správy ciest (SSC) na veľkoplošné opravy ciest prvej triedy po celom Slovensku za predpokladanú cenu 166,56 milióna eur bez dane z pridanej hodnoty (takmer 200 miliónov eur s DPH). Tender je tak pozastavený až do rozhodnutia úradu. Dôvodom konania o preskúmanie úkonov kontrolovaného, teda SSC, sú podľa úradu námietky proti podmienkam uvedeným v oznámení o vyhlásení verejného obstarávania a v iných dokumentoch potrebných na vypracovanie ponuky. Vyplýva to zo zverejnených informácií k zákazke vo Vestníku ÚVO.Úrad zároveň vydal predbežné opatrenie a rozhodol, že určené lehoty v tendri neplynú až do nadobudnutia právoplatnosti jeho rozhodnutia o námietkach, čo Slovenská správa ciest následne oznámila potenciálnym záujemcom. "Po nadobudnutí právoplatnosti rozhodnutia úradu podľa zákona o verejnom obstarávaní verejný obstarávateľ primerane predĺži lehotu na predkladanie ponúk v súlade so zákonom o verejnom obstarávaní," uviedla SSC. Štátni cestári vyhlásili verejnú súťaž na veľkoplošné opravy ciest prvej triedy v máji tohto roka. Stavebné práce na štyri roky plánujú financovať z prostriedkov štátneho rozpočtu, do zoznamu opráv zahrnuli 79 úsekov ciest vo všetkých ôsmich krajoch. Na základe tohto tendra má byť v Bratislavskom, Trnavskom a Nitrianskom samosprávnom kraji opravených dvanásť úsekov ciest prvej triedy, v Banskobystrickom kraji devätnásť, v Žilinskom a Trenčianskom kraji 23 a v Košickom a Prešovskom kraji 25 úsekov.Pôvodná lehota na predkladanie ponúk bola 21. júna, neskôr ju cestári posunuli na 28. júna. Ponuky mali platiť minimálne dvanásť mesiacov. Správa ciest upravila aj časť podmienok pre technickú a odbornú spôsobilosť uchádzačov. Napríklad, strojné vybavenie zo štyroch zostáv na pokládku živičných zmesí má pozostávať zo štyroch finišérov a z ôsmich vibračných valcov s riadenou vibráciou. Súčasťou strojného vybavenia z dvoch zostáv na realizáciu emulzného mikrokoberca majú byť dve cisterny s emulziou, dva distribútory, ako aj nakladače a pokladače emulzného mikrokoberca. Požadovaná je zábezpeka na zabezpečenie ponuky vo výške 500-tisíc eur. Slovenská správa ciest na základe vyhodnotenia ponúk predpokladá uzavrieť rámcovú dohodu s maximálne tromi uchádzačmi a následne použiť elektronickú aukciu. "Elektronická aukcia bude realizovaná po uzavretí rámcovej dohody s viacerými účastníkmi s opätovným otvorením súťaže na príslušný úsek cesty. Výsledkom elektronickej aukcie bude uzatvorenie čiastkovej zmluvy s úspešným uchádzačom, ktorý sa v e-aukcii umiestnil na prvom mieste v poradí," uviedla SSC v oznámení. Uchádzači majú napríklad preukázať, že za posledné tri roky dosiahli pri inžinierskych dopravných stavbách celkový obrat minimálne 80 miliónov eur bez DPH. Ďalšou podmienkou účasti v tendri je predložiť zoznam stavebných prác uskutočnených za predchádzajúcich päť rokov do vyhlásenia verejného obstarávania s uvedením cien, miest a lehôt ich vykonania.


OĽaNO: Za miliónové odmeny pre Bžána by malo skončiť sedem funkcionárov

Viskupič zdôraznil, že Obyčajní už zbierajú podpisy na zvolanie mimoriadnej schôdze s cieľom vysloviť nedôveru Žigovi.

BRATISLAVA. Kauza odmeny pre advokátsku kanceláriu Radomíra Bžána, ktorá mala byť pôvodne vyplatená za zastupovanie v súdnom spore o Vodnú elektráreň Gabčíkovo (VEG), si žiada odchod siedmich funkcionárov. Ide o šiestich členov predstavenstva a dozornej rady MH Manažment a ministra hospodárstva Petra Žigu (Smer). Na tlačovej konferencii to vyhlásili poslanci opozičného hnutia OĽaNO. "Namiesto toho, aby minister Žiga odvolal ľudí zodpovedných za toto plytvanie štátnych prostriedkov, snaží sa spolu s podriadenými celú vec relativizovať, lebo budú rokovať o znížení odmeny. Odmena je však jasne stanovená v zmluve, ktorú ministrovi podriadení podpísali. Je možné, že ľudia zo Smeru majú s daným advokátom veľmi dobré vzťahy, a ten im v záujme ďalšej spolupráce dá nejakú zľavu," pripustila Veronika Remišová. To ich podľa nej však nezbavuje zodpovednosti za to, že takto vysoko nevýhodnú zmluvu a objednávku v mene štátu podpísali. Poslankyňa pripomenula, že štátna spoločnosť MH Manažment, ktorej vedenie takúto pre štát nevýhodnú zmluvu podpísalo ešte počas fungovania Fondu národného majetku (FNM), bola založená v roku 2015. "Platné uznesenie vlády hovorí, že členov predstavenstva štátnych firiem má ministerstvo vyberať vo výberových konaniach. Pri výbere ľudí do vedenia tejto štátnej spoločnosti sme žiadne výberové konania nenašli, vláda Roberta Fica (Smer) si tam dosadila politických nominantov, ktorí sa zrejme o záujmy občanov príliš nestarajú," podotkla Remišová. Zároveň pripomenula, že šéf MH Manažment Branislav Bačík už musel vysvetľovať kauzu služobných bytov FNM aj predražený prenájom služobného auta, keď za požičanie auta na jeden rok platil skoro toľko, za koľko sa dá taký model kúpiť. "Členka dozornej rady štátnej firmy pani Bolečková je zároveň predsedníčkou predstavenstva známej firmy Star EU, ktorú kedysi pri eurofondoch záujemcom odporúčal vtedajší generálny manažér Smeru-SD Ján Richter a ktorú preto vyšetrovala polícia," tvrdí. Čerešničkou na torte je podľa nej ďalší člen dozornej rady MH Manažment Igor Lichnovský, ktorý pôsobí aj vo viacerých iných štátnych firmách. "Desať rokov bol jedným z dvoch spoločníkov firmy Capitalia. Druhým spoločníkom bol podľa mena človek Vladimír Jakub, ktorý je dnes súdený pre viaceré trestné činy v rámci tzv. mafiánskeho klanu. Vysoko podozrivá je aj samotná spoločnosť, ktorej polovicu dlho vlastnil tento nominant strany Smer-SD vo významných štátnych firmách. Pán Lichnovský sa svojho podielu zbavil v roku 2014, od roku 2015 má firma ako majiteľa schránku z ostrova v Indickom oceáne a nemá žiadneho konateľa," povedala Remišová. Dodala, že "podľa obžaloby, o ktorej by mal onedlho rozhodovať súd, bola spoločnosť Capitalia v čase, keď bol Lichnovský jej polovičným majiteľom, zapletená do fiktívnych obchodov s repkovým olejom a na podvodných odpočtoch DPH údajne okradla štát o viac ako sedem miliónov eur." "Firma MH Manažment je nástupcom FNM a zo spisu Gorila vieme, aké veci sa vďaka politickým nominantom diali tam," vyhlásila s dôvetkom, že ľudia z vedenia firmy sú za škandál plne zodpovední a musia odísť. OĽaNO tiež vyzýva ministra financií Petra Kažimíra (Smer), aby z funkcie predsedu dozornej rady štátnej Eximbanky okamžite odvolal Lichnovského. "Pán Kažimír má na stene veľkým písmom napísané 'Verejné financie = Vaše peniaze'. Preto nie je normálne, keď na tieto naše peniaze v štátnej banke z poverenia Kažimíra dozerá človek, ktorého firma tie isté peniaze podľa obžaloby údajne kradne," dodala. Poslanec OĽaNO Gábor Grendel zopakoval výzvu na odvolanie všetkých členov predstavenstva aj dozornej rady MH Manažment. "Problémom nie je len výber týchto ľudí, ale aj ich odmeňovanie. Šéf MH zarába lepšie ako premiér," povedal Grendel. Jozef Viskupič (OĽaNO) zdôraznil, že Obyčajní už zbierajú podpisy na zvolanie mimoriadnej schôdze s cieľom vysloviť nedôveru Žigovi. "Hneď, ako budeme mať dostatok podpisov, schôdzu zvoláme. Nie je na čo čakať," uzavrel. OĽaNO, SaS a KDH zároveň vo štvrtok (5.10.) organizujú v Snine protest. Sninu si vybrali ako rodné mesto Radomíra Bžána. Žiga už vyzval vedenie MH Manažmentu, aby rokovalo s právnickou kanceláriou o znížení odmeny. Zároveň povedal, že sa necíti byť zodpovedný za zmluvu, na základe ktorej má štát platiť advokátovi desiatky miliónov eur. Samotný Bačík uviedol, že sa žiadne miliónové odmeny advokátskej kancelárii Radomíra Bžána vyplácať nebudú a už vôbec nie desiatky miliónov eur, ako to prezentujú denníky. "Nikdy sme to netvrdili, nikomu sme to nepovedali," spresnil Bačík.


Situácia na školách sa nezlepšila, podľa Zimenovej stále chýbajú odborníci

Začiatok nového školského roka podľa poslankyne Zuzany Zimenovej zmenu nepriniesol.

BRATISLAVA. Vo väčšine škôl na Slovensku chýbajú asistenti učiteľa, špeciálni pedagógovia a školskí psychológovia. Upozorňuje na to nezaradená poslankyňa Národnej rady Zuzana Zimenová. Situácia sa na začiatku tohto školského roka podľa jej slov nezlepšila. Na školský rok 2017/2018 žiadali školy financie na takmer 4000 asistentov učiteľa, peniaze dostali na ani nie polovicu. "Aj to je dôkaz, že pre vládu Roberta Fica nie sú deti prioritou. Slovensko tak hazarduje s potenciálom nastupujúcich generácií, ktoré je potrebné už dnes začať čo najlepšie pripravovať na samostatný a aktívny dospelý život v budúcnosti," tvrdí Zimenová. Na Slovensku školy odmietajú prijímať deti do prvej triedy aj v prípade ak má dieťa zdravotné znevýhodnenie a škola v mieste jeho bydliska nie je personálne či priestorovo vybavená na to, aby sa dokázala prispôsobiť jeho špeciálnym vzdelávacím potrebám. "Týka sa to aj špeciálnych škôl, ktoré neraz odmietajú prijímať deti s viacnásobným zdravotným postihnutím s odôvodnením, že na zvládnutie kombinovaného postihnutia nemajú dostatok potrebného personálu," vysvetlila poslankyňa. V takýchto prípadoch podľa nej dostanú rodičia od škôl odporúčanie, aby využili možnosť odkladu plnenia povinnej školskej dochádzky a o rok skúsili šťastie znova. "Rodičia návrh na odklad nástupu dieťaťa so zdravotným postihnutím do školy obvykle akceptujú, pretože inú možnosť nemajú. V skutočnosti sa tým však iba odďaľuje problém, na ktorý o rok narazia znova," uviedla Zimenová. "Školám totiž chýbajú peniaze na potrebnú pomoc pri vzdelávaní týchto žiakov každý školský rok. Istotu, že o rok, o dva, bude nimi vybraná škola na vzdelávanie ich sedemročného, prípadne až osemročného prváčika pripravená, rodičia nemajú," upozornila ďalej. Školský systém na Slovensku nedokáže podľa jej mienky hladko prijímať do škôl žiakov so zdravotným alebo sociálnym znevýhodnením či s poruchami učenia alebo správania. Nie je totiž pripravený pomáhať im vyrovnávať ich hendikep. Pritom počet týchto detí v školách neustále narastá. Možnosť odloženia povinnej školskej dochádzky až na dva roky sa preto hojne využíva, nie je to však v prospech detí. "Odloženie školskej dochádzky detí so špeciálnymi výchovno-vzdelávacími potrebami namiesto toho, aby im bola v školách zabezpečená včas odborná pomoc pri učení sa, je pštrosia politika," konštatuje Zimenová. Na rovnaký problém narážajú aj deti zo sociálne znevýhodneného prostredia, najmä tie, ktoré žijú vo vylúčených rómskych komunitách. Podľa Zimenovej keďže majú odmalička menej podnetov na svoj osobný rozvoj, pri zápise do školy nekomunikujú na očakávanej úrovni a nevedia preukázať zručnosti, ktoré väčšina ich rovesníkov hravo zvládne. Tieto deti vyžadujú pri nástupe do prvej triedy špeciálny prístup, vďaka ktorému by mohli ostatných spolužiakov "dobehnúť". "Na to však potrebujú učitelia pomoc asistentov a špeciálnych pedagógov, ktorých je v školách zúfalo málo," uzavrela poslankyňa.


Predseda OSN sa stretol s rohingskými utečencami

António Guterres si vypočul príbehy o zneužívaní a zabíjaní, ktorým Rohingovia v Mjanmarsku čelia.

NEW YORK. Generálny tajomník Organizácie Spojených národov (OSN) António Guterres sa stretol s Rohingskými utečencami z Mjanmarska. Šéf OSN uviedol, že si vypočul "nepredstaviteľné výpovede o zabíjaní a znásilňovaní". Informuje o tom agentúra AP. Guterres v pondelok po návšteve rozsiahlych utečeneckých táborov v Bangladéši na sociálnej sieti Twitter uviedol, že státisíce Rohingov, ktorí tam našli útočisko, požadujú "spravodlivosť a bezpečný návrat domov". Generálny tajomník OSN je na návšteve Bangladéša, počas ktorej sa stretol s utečencami, ktorí očakávajú ochranu od OSN, píše AP. Zhruba 700-tisíc Rohingov prešlo hranice utekajúc pred násilím zo strany mjanmarských bezpečnostných jednotiek, ktoré obviňujú zo znásilňovania, zabíjania, mučenia a vypaľovania domovov Rohingov. Počas zásahov mjanmarských bezpečnostných síl, ktoré predstavitelia OSN a USA nazvali "etnickými čistkami", zahynuli podľa predpokladov tisíce Rohingov.


Leicester má za sebou neuveriteľný večer. Súperovi dal deväť gólov

BRATISLAVA. Futbalisti Leicestru City si v piatkovom zápase 10. kola anglickej Premier League uctili zdrvujúcim víťazstvom 9:0 na ihrisku trápiaceho sa Southamptonu výročie tragického úmrtia majiteľa klubu Vichaia Srivaddhanaprabhu, ktorý zahynul 27. októbra 2018 pri páde vrtuľníka. Leicester vyrovnal doteraz najvyššie víťazstvo v Premier League, ktoré dosiahli v roku 1995 hráči Manchestru United, tí doma zdolali Ipswich Town rovnako 9:0. Futbalisti Leicesteru zároveň dosiahli najvyšší triumf ligy na ihrisku súpera. Leicester zaznamenal rekordnú výhru iba dva dni pred prvým výročím nešťastia. To si klub pripomenie už v nedeľu, keď pred štadiónom King Power otvorí pamätnú záhradu. Pod triumf hostí sa gólmi podpísalo päť rôznych hráčov. Ayoze Perez a Jamie Vardy strelili zhodne hetrik, ďalšie góly pridali James Maddison, Benjamin Chilwell a Youri Tielemans. Hostia vyťažili z toho, že Southampton prišiel už v 12. minúte o vylúčeného Ryana Bertranda a už po prvom polčase viedli vysoko 5:0. "To, čo som videl, ma veľmi potešilo. Podarilo sa nám streliť niekoľko pekných gólov a na mojich hráčoch bol vidieť hlad po futbale. Dokázali sme sa stopercentne sústrediť aj napriek nepriaznivému počasiu. Boli sme silní v obrane a nemilosrdní v útoku," zhodnotil duel tréner hostí Brendan Rodgers. Domáci hráči po debakli len ťažko hľadali slová. "Musíme sa z toho čo najskôr otriasť a už nikdy nemôžeme nič podobné dopustiť. Chcem sa za celý tím ospravedlniť. Je to pre nás ponižujúce a veľmi ťažké, no musíme niesť za to zodpovednosť. Je nám to veľmi ľúto," sypal si popol na hlavu kapitán Pierre-Emile Hojbjerg. Zodpovednosti sa nezriekol ani nemecký tréner tímu Ralph Hasenhüttl. "Bola to katastrofa. Nikdy som nevidel tím zareagovať na nepriaznivý vývoj takýmto spôsobom. Nebola tam štipka bojovnosti. Nedalo sa na to jednoducho pozerať. Preto každý, kto zostal na štadióne až do konca, je skutočný fanúšik tohto klubu. Musíme však dať hlavy hore a zvrátiť túto situáciu čo najskôr," povedal Hasenhüttl podľa agentúry AP. Zverenci Brendana Rodgersa poskočili priebežne na druhé miesto tabuľky, na vedúci Liverpool strácajú päť bodov, no Liverpool odohral o zápas menej. Rovnako aj tretí Manchester City, ktorý v sobotu privíta Aston Villu, a ak ju zdolá, dostane sa pred Leicester. V o poznanie horšej situácii sa nachádza Southampton. So ziskom ôsmich bodov a najhoršou obranou v lige sa totiž nachádza na zostupovej 18. priečke. Premier league 2019/2020 - Výsledok - piatok Góly: 10. Chilwell, 17. Tielemans, 19., 39. a 57. Perez, 45. 58. a 90.+4 Vardy (tretí z 11m), 85. Maddison, ČK: 12. Bertrand (South.)


Raši sa sústredí na dokončenie projektov na úkor čerpania eurofondov za každú cenu

Úrad podpredsedu vlády SR pre investície a informatizáciu reagoval na dlhé lehoty.

BRATISLAVA. Centrálny koordinačný orgán (CKO) na Úrade podpredsedu vlády SR pre investície a informatizáciu (ÚPVII) uprednostňuje najmä dosahovanie cieľov operačných programov, ktoré si Slovenská republika určila realizáciou kvalitných projektov, pred čerpaním finančných prostriedkov Európskej únie za každú cenu a hrozbou nutnosti ich vrátenia v budúcnosti. Úrad tak reagoval na dlhé lehoty od predloženia po schválenie projektov, do podpisu zmlúv o poskytnutí nenávratného finančného príspevku a prvej žiadosti o platbu až po samotné zaplatenie peňazí. "Dĺžka procesov od predloženia žiadosti o nenávratný finančný príspevok až po finálnu platbu je závislá nielen od činnosti riadiaceho orgánu (ministerstva), ale predovšetkým od pripravenosti projektu," uviedol v utorok úrad vicepremiéra Richarda Rašiho (Smer-SD). Kľúčové sú podľa úradu skúsenosti žiadateľov, pripravenosť verejného obstarávania a komplikovanosť projektu. "Centrálny koordinačný orgán prijíma opatrenia, aby sa proces realizácie projektov urýchlil," podotkol úrad. Ak riadiaci orgán nedodržiava lehoty, ktoré sú podľa úradu nastavené primerane, je po zistení prekročenia lehôt zo strany Ministerstva financií SR povinný prijať primerané opatrenia na odstránenie tohto nedostatku. V prípade, ak riadiaci orgán nedodrží lehotu, je povinný informovať o tom žiadateľov a zároveň im oznámiť novú predpokladanú lehotu, v ktorej bude schvaľovací proces ukončený. Prioritné pri rýchlejšom využívaní prostriedkov z eurofondov je podľa Rašiho úradu dodržiavanie všetkých termínov určených CKO a ministerstvom financií ako certifikačným orgánom. Za najdôležitejšie pre skvalitnenie čerpania považuje prijatie Akčného plánu na posilnenie transparentnosti a zjednodušenie implementácie európskych štrukturálnych a investičných fondov, schváleného vládou v septembri 2017. Akčný plán zaviedol 38 opatrení na zjednodušenie, ale najmä schvaľovanie kvalitnejších žiadostí. "K zrýchleniu procesov prispieva najmä elektronizácia komunikácie medzi riadiacimi orgánmi a žiadateľmi, prijímateľmi. Nechceme však za každú cenu stanoviť pre prijímateľov a žiadateľov povinnosť komunikovať iba elektronicky - ponechávame im komfort vybrať si spôsob komunikácie podľa vlastných preferencií," poznamenal úrad. K elektronizácii patrí tiež zákaz pýtať si od žiadateľov potvrdenia z úradov, ktoré môžu riadiace orgány získať priamo od iných organizácií. "Opatrení, ktorými sa snažíme zjednodušiť predkladanie žiadostí a realizáciu projektov, ako aj zrýchliť čerpanie, je viacero. Pravidelne komunikujeme v regiónoch s prijímateľmi a snažíme sa usmerňovať riadiace orgány tak, aby boli nastavené procesy čo možno najjednoduchšie a najrýchlejšie, podľa podnetov od prijímateľov, ale aby zároveň spĺňali požiadavky vyplývajúce z predpisov EÚ," informoval úrad vicepremiéra. "Zároveň dvakrát ročne upravujeme nastavenie metodiky takým spôsobom, aby reflektovala meniace sa podmienky a súčasne aj potreby žiadateľov a riadiacich orgánov," spresnil úrad.